-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

บริษัท จัสมิน อินเตอร์เนชั่นแนล จำกัด (มหาชน) มีทุนจดทะเบียนชำระแล้ว ณ วันที่ 31 ธันวาคม
2550 จำนวน 8,319,907,163 บาท ดำเนินธุรกิจร่วมลงทุนผ่านบริษัทในเครือ (Investment
as a Holding Company) แต่เพียงอย่างเดียว
ซึ่งส่วนใหญ่เป็นธุรกิจที่เกี่ยวกับการสื่อสารโทรคมนาคมและสารสนเทศในระบบต่างๆ
รวมทั้งธุรกิจอื่นๆ ที่เกี่ยวเนื่อง
โดยมุ่งเน้นให้บริษัทในเครือเพิ่มขีดความสามารถในการแข่งขันและร่วมกันระดมความคิดในเชิงสร้างสรรค์ที่จะพัฒนาการให้บริการให้สอดคล้องกับยุคสมัยที่มีการเปลี่ยนแปลงทางเทคโนโลยีอย่างรวดเร็ว
โดยแบ่งเป็นธุรกิจหลักได้ 2 กลุ่มดังนี้

 ธุรกิจด้านการให้บริการโครงข่ายและให้บริการโทรคมนาคม (Network & Service
Provider)

 ธุรกิจด้านการจัดหา ออกแบบ และวางระบบ (System Integration)

สัดส่วนรายได้สำหรับปี 2550 คิดเป็นประมาณร้อยละ 0.25 ของรายได้รวมของกลุ่มบริษัท
สำหรับโครงการที่บริษัทดำเนินงานในนามบริษัท จัสมิน อินเตอร์เนชั่นแนล จำกัด (มหาชน)
ในปีที่ผ่านมา ยังคงเหลืองานที่ยังไม่ได้ส่งมอบ ณ 31 ธันวาคม 2550 ดังนี้

+----------------------------------------------------------+-----------+
| ชื่องาน/ลูกค้า                                               | 31 ธ.ค.   |
|                                                          | 50        |
|                                                          |           |
|                                                          | มูลค่า      |
|                                                          | (ล้านบาท)  |
+----------------------------------------------------------+-----------+
|   ออกแบบ จัดหา และติดตั้งระบบสัญญาณและโทรคมนาคม               | 6.34      |
|   สำหรับโครงการรถไฟรางคู่ (Package ST1)                     |           |
+----------------------------------------------------------+-----------+
| รวมจำนวนทั้งสิ้น                                             | 6.34      |
+----------------------------------------------------------+-----------+

 ธุรกิจด้านการให้บริการโครงข่ายและให้บริการโทรคมนาคม (Network & Service
Provider)

กลุ่มธุรกิจนี้ประกอบด้วยกลุ่มผู้ให้บริการโครงข่าย เช่น
การให้เช่าโครงข่ายเคเบิ้ลใยแก้วนำแสงใต้น้ำ และกลุ่มผู้ให้บริการโทรคมนาคม เช่น
บริการสื่อสารผ่านดาวเทียม บริการอินเตอร์เนต รวมทั้งบริการโทรศัพท์เคลื่อนที่ผ่านดาวเทียม
โดยมีสัดส่วนรายได้สำหรับปี 2550 เท่ากับ 3,489.8 ล้านบาท หรือคิดเป็นร้อยละ 75.32
ของรายได้รวมของกลุ่มบริษัท ธุรกิจในกลุ่มนี้ประกอบด้วย 8 บริษัท ได้แก่

1. บริษัท จัสมิน ซับมารีน เทเลคอมมิวนิเคชั่นส์ จำกัด

บริษัท จัสมิน ซับมารีน เทเลคอมมิวนิเคชั่นส์ จำกัด มีทุนจดทะเบียนชำระแล้ว 1,550 ล้านบาท
ถือหุ้นโดย บริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100
ของทุนจดทะเบียนที่ชำระแล้ว และมีสัดส่วนรายได้สำหรับปี 2550 ประมาณร้อยละ 21.17
ของรายได้รวมของกลุ่มบริษัท

 1.1 ลักษณะผลิตภัณฑ์หรือบริการ

บริษัท จัสมิน ซับมารีน เทเลคอมมิวนิเคชั่นส์ จำกัด
เป็นผู้รับสัมปทานโครงการร่วมลงทุนจัดสร้างและให้บริการโครงข่าย เคเบิ้ลใยแก้วนำแสงใต้น้ำแก่
ทีโอที เป็นเวลา 20 ปี ซึ่งจะครบกำหนดอายุสัญญาในปี 2554 มูลค่าการลงทุนโดยประมาณเท่ากับ
4,300 ล้านบาท เพื่อขยายโครงข่ายโทรศัพท์สู่ภาคใต้
และเพื่อสร้างระบบสื่อสัญญาณสำรองในกรณีเกิดเหตุขัดข้องของระบบสื่อสัญญาณภาคพื้นดิน
โดยทีโอทีแบ่งรายได้ที่ได้จากการให้บริการโทรศัพท์ที่เกิดจากการใช้โครงข่ายที่บริษัทจัดสร้างในอัตราร้อยละ
31 ในปีที่ 2 ลดลงจนถึงร้อยละ 13 ในปีที่ 20 ทั้งนี้ บริษัทเปิดให้บริการแก่ทีโอที
โดยบริษัทคาดว่าจะมีรายได้จากการให้บริการโครงข่ายเคเบิ้ลใยแก้วนำแสงใต้น้ำตลอดอายุสัมปทานรวมประมาณ
19,014 ล้านบาท (สรุปรายละเอียดของสัญญาดูได้จากเอกสารแนบ 3)

นอกจากนี้บริษัทได้เสนอทีโอที
ขอนำวงจรในโครงข่ายเคเบิ้ลใยแก้วนำแสงใต้น้ำโครงการฝั่งทะเลตะวันออกในส่วนที่เหลือจากการส่งมอบและใช้งานของทีโอทีไปแสวงหารายได้
โดยแบ่งส่วนแบ่งรายได้ให้ทีโอที ซึ่งได้รับความเห็นชอบจากคณะกรรมการของทีโอทีแล้วเมื่อวันที่ 18
ธันวาคม 2546
และเปิดให้บริการแก่ลูกค้ารายอื่นที่มีความประสงค์จะใช้วงจรสื่อสารผ่านระบบเคเบิ้ลใยแก้วนำแสงใต้น้ำได้แล้วในปัจจุบัน
จนถึงสิ้นสุดระยะเวลาสัมปทานปี 2554
โดยมีกลุ่มลูกค้าเป้าหมายเป็นองค์กรที่ให้บริการโทรศัพท์พื้นฐาน โทรศัพท์มือถือ อินเตอร์เนต
องค์กรขนาดใหญ่ที่มีสาขาอยู่ต่างจังหวัด เป็นต้น ที่ต้องการช่องสัญญาณสำรองที่มีเสถียรภาพสูง
สำหรับอุปกรณ์ในโครงข่ายที่มีความจำเป็นต้องติดตั้งเพิ่มเติม
บริษัทจะเป็นผู้ลงทุนเพื่อขยายวงจรรองรับการใช้งานที่เพิ่มขึ้นของลูกค้าที่มาใช้บริการวงจรเช่า
และการให้บริการนี้จะช่วยให้บริษัทมีรายได้ใหม่เพิ่มขึ้นจากเดิมที่ได้รับจากงานสัมปทาน

 1.2 การตลาดและภาวะการแข่งขัน

1) กลยุทธ์ในการแข่งขัน

บริษัทให้บริการแก่ทีโอทีแต่เพียงผู้เดียว
จึงดำเนินกลยุทธ์ทางการตลาดให้ลูกค้าพึงพอใจในการใช้บริการด้วยการรักษาโครงข่ายให้อยู่ในสภาพสมบูรณ์
หรือการให้บริการสนับสนุนทางเทคนิคต่างๆ รวมทั้งการฝึกอบรมให้แก่เจ้าหน้าที่ของทีโอทีด้วย

2) ภาวะการแข่งขัน

ธุรกิจให้บริการโครงข่ายเคเบิ้ลใยแก้วนำแสงใต้น้ำ ถือได้ว่าบริษัท จัสมิน ซับมารีน
เทเลคอมมิวนิเคชั่นส์ จำกัด เป็นผู้ให้บริการรายเดียวที่ดำเนินธุรกิจนี้ เนื่องจากบริษัท จัสมิน
ซับมารีน เทเลคอมมิวนิเคชั่นส์ จำกัด
ได้รับเลือกให้เป็นผู้รับสัมปทานโครงการร่วมลงทุนจัดสร้างและให้บริการจากทีโอทีแต่เพียงผู้เดียว

 1.3 การจัดหาผลิตภัณฑ์หรือบริการ

1) กำลังการผลิต

ตามสัญญาสัมปทานบริษัทจะต้องทำการส่งมอบอุปกรณ์ให้แก่ทีโอที
โดยกำหนดจำนวนวงจรที่ใช้งานได้ในแต่ละปี ซึ่งขณะนี้บริษัทมีช่องสัญญาณที่ส่งมอบให้แก่ทีโอที
และใช้งานอยู่ทั้งสิ้น 15,360 วงจร

2) ข้อมูลเกี่ยวกับวัตถุดิบ

บริษัทคัดเลือกจัดหาเคเบิ้ลใยแก้วนำแสงใต้น้ำ และระบบอุปกรณ์สื่อสัญญาณ
เพื่อใช้ในการติดตั้งระบบตามที่ได้ออกแบบไว้ โดยมอบหมายให้ Alcatel Submarine Network
Co., Ltd. แห่งประเทศฝรั่งเศส
ซึ่งมีประสบการณ์และความชำนาญสูงในการผลิตอุปกรณ์โทรคมนาคมที่ใช้เทคโนโลยีทันสมัยล่าสุดในปัจจุบันนี้เป็นผู้ให้บริการ
พร้อมกันนี้บริษัทได้สำรองอะไหล่ของอุปกรณ์ในระบบ
ทั้งส่วนของอุปกรณ์สื่อสัญญาณและเคเบิ้ลใยแก้วนำแสงใต้น้ำไว้ในจำนวนที่เพียงพอกับการใช้งานในระยะยาว
ดังนั้นแม้หากมีการเปลี่ยนแปลงผู้จำหน่ายอุปกรณ์ก็ไม่เกิดผลกระทบกับบริษัทแต่อย่างใด

2. บริษัท ไทย ลองดิสแทนส์ เทเลคอมมิวนิเคชั่นส์ จำกัด

บริษัท ไทย ลองดิสแทนส์ เทเลคอมมิวนิเคชั่นส์ จำกัด เป็นบริษัทย่อยของบริษัท จัสมิน ซับมารีน
เทเลคอมมิวนิเคชั่นส์ จำกัด มีทุนจดทะเบียน 309 ล้านบาท โดยบริษัท จัสมิน ซับมารีน
เทเลคอมมิวนิเคชั่นส์ จำกัด ถือหุ้นในอัตราส่วนร้อยละ 90 ของทุนจดทะเบียน
และมีสัดส่วนรายได้สำหรับปี 2550 ประมาณร้อยละ 7.11 ของรายได้รวมของกลุ่มบริษัท

บริษัท ไทย ลองดิสแทนส์ เทเลคอมมิวนิเคชั่นส์ จำกัด
เป็นผู้ได้รับสัมปทานส่วนงานขยายโครงข่ายเคเบิ้ลใยแก้วนำแสงใต้น้ำในฝั่งทะเลด้านตะวันตกหรือทะเลอันดามัน
รวมถึงการวางเคเบิ้ลใยแก้วนำแสงใต้น้ำเชื่อมโยงกับประเทศที่มีชายแดนติดกับประเทศไทย
และเชื่อมต่อกับระบบทางฝั่งทะเลตะวันออกด้วย
โดยมีลักษณะการผลิตและการใช้วัตถุดิบเช่นเดียวกับบริษัท จัสมิน ซับมารีน เทเลคอมมิวนิเคชั่นส์
จำกัด และมีส่วนแบ่งรายได้ที่บริษัทจะได้รับจากทีโอที
ซึ่งกำหนดไว้เป็นร้อยละของรายได้ตามอัตราส่วนโดยเริ่มจากร้อยละ 26.0 ต่อปี ในปีที่ 1
ลดลงเหลือร้อยละ 12.5 ต่อปี ในปีที่ 15 (ปี 2554)
โดยบริษัทคาดจะมีรายได้จากการให้บริการโครงข่ายเคเบิ้ลใยแก้นำแสงใต้น้ำตลอดอายุสัมปทาน 15
ปี รวมประมาณ 7,138 ล้านบาท (สรุปรายละเอียดของสัญญาดูได้จากเอกสารแนบ 3)

3. บริษัท จัสเทล เน็ทเวิร์ค จำกัด

บริษัท จัสเทล เน็ทเวิร์ค จำกัด เป็นบริษัทย่อยของบริษัท จัสมิน ซับมารีน เทเลคอมมิวนิเคชั่นส์
จำกัด มีทุนจดทะเบียน 220 ล้านบาท โดยบริษัท จัสมิน ซับมารีน เทเลคอมมิวนิเคชั่นส์ จำกัด
ถือหุ้นในอัตราส่วนร้อยละ 100 ของทุนจดทะเบียน
ได้ยื่นข้อเสนอขอรับใบอนุญาตประกอบกิจการโทรคมนาคมประเภทที่สอง
(แบบเช่าใช้และมีโครงข่ายเป็นของตนเอง)
เพื่อให้บริการวงจรเช่าและบริการรับ-ส่งข้อมูลภายในประเทศและระหว่างประเทศ
จากคณะกรรมการกิจการโทรคมนาคมแห่งชาติ (กทช.) และ กทช.
มีมติอนุมัติให้ใบอนุญาตแก่บริษัทฯแล้วเมื่อวันที่ 30 พฤศจิกายน 2549
โดยมีอายุใบอนุญาตประกอบกิจการเป็นระยะเวลา 15 ปี

3.1 ลักษณะผลิตภัณฑ์หรือบริการ

บริษัท จัสเทล เน็ทเวิร์ค
จำกัดได้รับอนุญาตในการให้บริการวงจรเช่าภายในประเทศและระหว่างประเทศ
บริการรับส่งข้อมูลภายในประเทศและระหว่างประเทศ บริการ IP-VPN และ Managed Network
Service ภายในประเทศและระหว่างประเทศผ่านโครงข่ายทางสายเคเบิลใยแก้ว
เคเบิลใยแก้วใต้น้ำ และสายทองแดง (Network and Service Provider)
โดยมีอายุใบอนุญาต 15 ปี ให้บริการแก่ลูกค้าเฉพาะนิติบุคคลซึ่งมี 2 กลุ่มคือ Operator/Service
Provider และ Enterprise

3.2 การตลาดและภาวะการแข่งขัน

1) กลยุทธ์การแข่งขัน

บริษัทให้บริการเฉพาะกลุ่มลูกค้าที่เป็นนิติบุคคลซึ่งเป็นกลุ่มลูกค้าที่มีกำลังซื้อสูงแต่ต้องการสินค้าและบริการที่ดี
ดังนั้นบริษัทจึงมุ่งเน้นที่การพัฒนาสินค้าและบริการที่มีคุณภาพและเสถียรภาพสูง
โครงข่ายระบบสื่อสัญญาณมีแบนด์วิธขนาดใหญ่ รองรับการใช้งานหลากหลายรูปแบบด้วยเทคโนโลยี
DWDM/MPLS
ในด้านราคาเนื่องจากบริษัทเป็นผู้ให้บริการรายใหม่บริษัทจะกำหนดราคาต่ำกว่าคู่แข่งซึ่งเป็นรายเก่าในตลาดเล็กน้อย
และหลีกเลี่ยงสงครามราคาโดยมุ่งนำเสนอแบบ Total Solution
ร่วมกับบริษัทในเครือและพันธมิตรทางการตลาด ช่องทางทางการตลาดจะใช้ทีมขายแบบ Direct
Sale เข้าถึงกลุ่มลูกค้าเป้าหมาย
ในด้านการส่งเสริมการขายจะเน้นการส่งเสริมการขายรูปแบบต่างๆสำหรับลูกค้าเฉพาะกลุ่มควบคู่ไปกับการประชาสัมพันธ์ผ่านสื่อต่างๆ

2) ภาวะการแข่งขัน

ปัจจุบันธุรกิจโทรคมนาคมได้เปิดเสรีแล้วโดยเฉพาะการให้บริการภายในประเทศ
ในส่วนของการให้บริการระหว่างประเทศได้เปิดเสรีเฉพาะบริการเชื่อมต่ออินเทอร์เน็ต
ส่วนบริการโทรคมนาคมอื่นยังจำกัดจำนวนผู้ให้บริการอยู่และมีแนวโน้มว่า กทช.
จะเปิดเสรีเกตเวย์ระหว่างประเทศในไตรมาสที่ 2 ของปี 2551 นี้
ซึ่งจะส่งผลให้ภาวะการแข่งขันมีความรุนแรงขึ้น

3.3 การจัดหาผลิตภัณฑ์หรือบริการ

1) กำลังการผลิต

ตามแผนธุรกิจของบริษัทจะเช่าใช้โครงข่ายไฟเบอร์ออฟติกและสร้างเองบางส่วน
โดยร่วมมือกับผู้ให้บริการโครงข่ายโทรคมนาคมทั้งในประเทศและระหว่างประเทศรายอื่น
ในลักษณะของการร่วมให้บริการและดำเนินกิจกรรมทางการตลาดร่วมกัน
ซึ่งทำให้บริษัทสามารถบริการได้ครอบคลุมตามความต้องการของกลุ่มลูกค้าเป้าหมายมากยิ่งขึ้น

2) ข้อมูลเกี่ยวกับวัตถุดิบ

บริษัทคัดเลือก จัดหาระบบอุปกรณ์สื่อสัญญาณ
รวมถึงอุปกรณ์ต่อเชื่อมเพื่อการให้บริการโทรคมนาคมของบริษัท
จากผู้ขายและผู้ให้บริการที่มีคุณภาพและความชำนาญสูง ซึ่งเป็นที่ยอมรับในตลาดโทรคมนาคม
ในส่วนของการเช่าใช้โครงข่ายไฟเบอร์ออฟติกและสายกระจายภายในประเทศ
บริษัทดำเนินการในลักษณะของความร่วมมือทางธุรกิจเพื่อการร่วมให้บริการแก่กลุ่มลูกค้าที่ต้องการใช้บริการจึงทำให้ไม่มีข้อจำกัดในการให้บริการ

4. บริษัท อคิวเมนท์ จำกัด

บริษัท อคิวเมนท์ จำกัด มีทุนจดทะเบียนชำระแล้ว 760 ล้านบาท ถือหุ้นโดย บริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2550 ประมาณร้อยละ 4.00 ของรายได้รวมของกลุ่มบริษัท

 4.1 ลักษณะผลิตภัณฑ์หรือบริการ

4.1.1 บริการสื่อสารโทรคมนาคมผ่านดาวเทียม

บริษัทดำเนินธุรกิจเกี่ยวกับการสื่อสารโทรคมนาคมผ่านดาวเทียม 2 บริการ ดังนี้

1) บริการสื่อสารข้อมูลผ่านดาวเทียม (VSAT)

ภายหลังจากที่สัมปทานโครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม
(ISBN) สิ้นสุดลงในเดือนมิถุนายน 2549
บริษัทก็ได้รับใบอนุญาตการให้บริการสื่อสารผ่านดาวเทียมที่ใช้จานสายอากาศขนาดเล็ก
(โทรคมนาคมแบบที่สอง) จากคณะกรรมการกิจการโทรคมนาคมแห่งชาติ เป็นเวลา 5 ปี จนถึงปี
2555 เพื่อให้บริการสื่อสารข้อมูลแก่หน่วยงานราชการ และองค์กรธุรกิจขนาดกลางและขนาดใหญ่
ที่ต้องมีการสื่อสารข้อมูลกันในระหว่างกลุ่มเป็นปริมาณมากและมีเสถียรภาพสูง

2) บริการสื่อสารผ่านดาวเทียม iPSTAR

บริษัทได้เริ่มทำตลาดบริการสื่อสารผ่านดาวเทียม iPSTAR ภายใต้ชื่อ StarConnext
เมื่อเดือนสิงหาคม 2548 โดยให้บริการกับกลุ่มธุรกิจ หน่วยงานราชการ และบุคคลทั่วไป
ปัจจุบันได้มุ่งเน้นเฉพาะกลุ่มธุรกิจ และหน่วยงานราชการ

4.1.2 บริการเครือข่ายอินเตอร์เนตแบบไร้สาย (WiFi)

บริษัทได้เริ่มให้บริการเครือข่ายอินเตอร์เนตไร้สาย (WiFi) ภายใต้บริการที่เรียกว่า
“CyberPoint” เมื่อเดือนมกราคม 2547 เพื่อเป็นการส่งเสริมให้ประชาชนทั่วไป
ได้มีโอกาสในการพัฒนาความรู้
ได้อย่างสะดวกและคล่องตัวผ่านทางเครือข่ายอินเตอร์เนตแบบไร้สาย
ซึ่งกำลังเป็นที่นิยมมากขึ้นทุกขณะ โดยบริษัทเป็นผู้ลงทุนและติดตั้งอุปกรณ์ พร้อมทั้งเชื่อมโยงเครือข่าย
Internet Broadband ตามสถานบริการชุมชนต่างๆ ที่มีศักยภาพในการให้บริการ โดยในปี 2550
มีจุดให้บริการทั้งสิ้นกว่า 600 จุดบริการ (Hot Spots) ตามโรงแรม อพาร์ทเมนท์ ร้านอาหาร
และสถานที่ท่องเที่ยวสำคัญกว่า 500 แห่ง ทั่วประเทศ

 4.2 การตลาดและภาวะการแข่งขัน

1) กลยุทธ์ในการแข่งขัน

บริษัทมุ่งเน้นการบริการที่มีคุณภาพ ดังนั้นระบบและอุปกรณ์ที่ติดตั้งให้กับลูกค้า
บริษัทจะเลือกใช้ระบบอุปกรณ์รวมทั้งซอฟต์แวร์ที่มีคุณภาพสูงมีชื่อเสียงเป็นที่ยอมรับทั่วโลก
และมีขีดความสามารถสูง ในส่วนการบริการหลังการขาย
บริษัทมีบุคลากรและวิศวกรที่เชี่ยวชาญประจำอยู่ที่ศูนย์บริการ 10 แห่งทั่วประเทศ
ทำให้บริษัทสามารถให้บริการแก่ลูกค้าได้อย่างทั่วถึงและรวดเร็ว

2) การจำหน่ายและช่องทางการจำหน่าย

ในส่วนของบริการสื่อสารผ่านดาวเทียม บริษัทใช้วิธีขายตรง (Direct Marketing) ให้กับลูกค้า
โดยทีมงานวิศวกรฝ่ายขายของบริษัท
เนื่องจากเป็นธุรกิจซึ่งต้องใช้ความรู้ความเชี่ยวชาญพิเศษเฉพาะด้านในการให้คำปรึกษาแนะนำแก่ลูกค้า
นอกจากนี้บริษัทยังเพิ่มช่องทางการจำหน่ายผ่านกลุ่มบริษัทคู่ค้ารายใหญ่ (Strategic Business
Alliance)

ในส่วนของบริการ WiFi เป็นการดำเนินธุรกิจร่วมกันระหว่างบริษัทกับเจ้าของสถานที่บริการ
โดยบริษัทเป็นผู้ลงทุนอุปกรณ์และติดตั้งพร้อมเชื่อมโยงเครือข่ายอินเตอร์เนต
เจ้าของสถานที่เป็นผู้จัดหาพื้นที่ในการติดตั้งอุปกรณ์และขายบัตรสำหรับใช้บริการ (Prepaid
Ticket) ให้กับลูกค้า บริษัทจะแบ่งรายได้จากการขายบัตรให้กับเจ้าของสถานที่

3) ภาวะการแข่งขัน

1. บริการสื่อสารข้อมูลผ่านดาวเทียม (VSAT) :
มีการแข่งขันค่อนข้างรุนแรงโดยเฉพาะอย่างยิ่งในด้านราคา จากคู่แข่งในประเภทธุรกิจเดียวกันซึ่ง
ได้แก่ กสท. และบริษัท สามารถ เทเลคอม จำกัด
สำหรับธุรกิจประเภทนี้เมื่อพิจารณาถึงศักยภาพในการแข่งขันจะพบว่า กสท.
จะมีศักยภาพในการแข่งขันที่สูงกว่าทั้งทางด้านเงินทุน
มีการให้บริการที่หลากหลายครบวงจรและสามารถตอบสนองความต้องการของลูกค้าได้มากกว่า
ส่วนคู่แข่งขันอีกรายมีศักยภาพอยู่ในระดับที่ใกล้เคียงกันกับบริษัท

2. บริการเครือข่ายอินเตอร์เนตแบบไร้สาย (WiFi) : มีการแข่งขันค่อนข้างรุนแรง
(โดยมีผู้ให้บริการรายใหญ่และรายเล็กเป็นจำนวนมาก) แต่บริษัทมีข้อได้เปรียบที่มีศูนย์บริการอยู่ถึง
10 แห่ง กระจายอยู่ทั่วประเทศ
โดยมีทีมงานที่มีความเชี่ยวชาญและชำนาญการพร้อมให้บริการทุกวันจนเป็นที่ไว้วางใจแก่หน่วยงานทั้งภาครัฐและเอกชนมานานกว่า
10 ปี

 4.3 การจัดหาผลิตภัณฑ์หรือบริการ

1) กำลังการผลิตและปริมาณการผลิตจริง

สำหรับบริการสื่อสารผ่านดาวเทียม บริษัทได้เช่าช่องสัญญาณดาวเทียม จากบริษัท ชินแซทเทลไลท์
จำกัด (มหาชน) โดยเช่าช่องสัญญาณดาวเทียมไทยคมเพื่อให้บริการสื่อสารข้อมูลผ่านดาวเทียม
VSAT และช่องสัญญาณดาวเทียม iPSTAR เพื่อให้บริการอินเตอร์เน็ตความเร็วสูงผ่านดาวเทียม
(บริการ StarConnext)

สำหรับบริการ WiFi ในปี 2550 บริษัทได้ให้บริการตามสถานที่ชุมชนต่างๆ กว่า 600 Hot Spots
โดยในแต่ละจุดบริการ ลูกค้าสามารถใช้อินเตอร์เนตแบบไร้สายความเร็วสูงในรัศมี 50
ตารางเมตร และสามารถรองรับลูกค้าในเวลาเดียวกันได้ถึง 100 ราย

2) ข้อมูลเกี่ยวกับวัตถุดิบ

บริษัทได้คัดเลือกใช้อุปกรณ์ทุกชนิดที่มีคุณภาพได้มาตรฐานสากล จากผู้ผลิตในประเทศและต่างประเทศ
สามารถตอบสนองความต้องการของลูกค้าได้เป็นอย่างดี และสร้างความเสถียรของระบบ
สร้างความพึงพอใจและเชื่อมั่นให้กับลูกค้า นอกจากนี้ยังลดภาระค่าใช้จ่ายในการดูแลรักษาระบบ

5. บริษัท สมาร์ท ไฮเวย์ จำกัด

บริษัท สมาร์ท ไฮเวย์ จำกัด เป็นบริษัทย่อยของบริษัท อคิวเมนท์ จำกัด มีทุนจดทะเบียน 15.5
ล้านบาท เป็นบริษัทร่วมทุนระหว่างบริษัท อคิวเมนท์ จำกัด และ กสท. โดยบริษัท อคิวเมนท์ จำกัด
ถือหุ้นในบริษัทดังกล่าวในอัตราส่วนร้อยละ 67.40 ของทุนจดทะเบียน และมีสัดส่วนรายได้สำหรับปี
2550 ประมาณร้อยละ 1.32 ของรายได้รวมของกลุ่มบริษัท

 5.1 ลักษณะผลิตภัณฑ์หรือบริการ

บริษัท สมาร์ท ไฮเวย์ จำกัด ดำเนินกิจการให้เช่าวงจรสื่อสัญญาณความเร็วสูงภายในประเทศ
โดยได้รับใบอนุญาตในการดำเนินการจาก กสท. ในปัจจุบันบริการของบริษัทเป็นการให้เช่าวงจร
Digital Leased Circuit ผ่านเครือข่ายเส้นใยแก้วนำแสง
โดยทางบริษัทเช่าใช้วงจรเชื่อมโยงจาก กสท. ในหลายเส้นทางทั่วประเทศ และนำมาใช้เป็นวงจร
Backbone เพื่อเชื่อมโยงเข้ากับโครงข่ายกระจายในท้องถิ่นที่ทางบริษัท
ดำเนินการติดตั้งไปยังบ้านผู้เช่า

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังติดตั้งและให้เช่าอุปกรณ์ปลายทางแก่ผู้เช่าด้วย
ซึ่งทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย (Total Solution)

 5.2 การตลาดและภาวะการแข่งขัน

1) กลยุทธ์ในการแข่งขัน

บริษัท สมาร์ท ไฮเวย์ จำกัด เน้นการพัฒนาบริการให้ลูกค้าประทับใจมากที่สุด
โดยพยายามรักษาฐานลูกค้าเก่า
จึงได้จัดตั้งศูนย์รับแจ้งเหตุขัดข้องเพื่อให้ลูกค้าสามารถติดต่อเข้ามาได้ตลอด 24
ชั่วโมงโดยไม่มีวันหยุด ซึ่งจะเป็นศูนย์ที่แก้ไขปัญหาเบื้องต้นให้กับลูกค้า
ตลอดจนเป็นศูนย์ที่จะติดต่อกับหน่วยงานซ่อมบำรุงที่มีอยู่ทั่วประเทศในการเข้าไปดำเนินการแก้ไขปัญหาที่ชุมสายหรือที่บ้านผู้เช่า
นอกจากนี้ยังมีการจัดทำ Retention Program ให้กับลูกค้า เช่น
มีส่วนลดค่าเช่ารายเดือนให้สำหรับลูกค้าเก่าที่ต่อสัญญา หรือไม่คิดค่าติดตั้ง
สำหรับลูกค้าเก่าที่ต้องการเช่าวงจรใหม่เพิ่ม หรือ up speed วงจรเดิม
มีการจัดโปรแกรมท่องเที่ยวให้ฟรี จัด Golf Open มีของขวัญให้ในเทศกาลสำคัญต่างๆ
หรือวันคล้ายวันเกิดให้กับลูกค้า

สำหรับกลุ่มลูกค้าใหม่จะให้ทดลองใช้วงจรฟรีในช่วงระยะเวลาหนึ่ง
เพื่อสร้างความมั่นใจให้กับลูกค้าใหม่ที่ยังไม่เคยใช้บริการของบริษัท
หรือลูกค้าใหม่ที่มีการเช่าใช้วงจรเช่าบางส่วนจาก operator รายอื่นๆ
และมีปัญหาในการใช้บริการ หรือหมดสัญญาใช้บริการ
ทางบริษัทจะพยายามชักจูงให้มาใช้บริการวงจรเช่าจากทางบริษัท โดยไม่คิดค่าติดตั้ง
และมีส่วนลดค่าเช่ารายเดือนให้ในลักษณะเป็น volume discount

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังมีการให้บริการในการติดตั้งและให้เช่าอุปกรณ์ปลายทางแก่ผู้เช่าด้วย
ซึ่งจะทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย

2) ลักษณะลูกค้าเป้าหมาย

ปัจจุบันของบริษัทส่วนใหญ่จะเป็น ธนาคารพาณิชย์ สถาบันการเงิน บริษัทประกันภัย
ผู้ให้บริการอินเตอร์เนต โรงงานอุตสาหกรรม รวมทั้งกลุ่มธุรกิจขนาดเล็กรายย่อยทั่วไป

3) การจำหน่ายและช่องทางการจำหน่าย

บริษัทได้เน้นการขายบริการวงจรเช่าให้กับกลุ่มลูกค้าองค์กร (Corporate Customers)
โดยส่งทีมงานขายและทีมงานวิศวกรเข้าไปติดต่อและให้คำปรึกษาโดยตรงเกี่ยวกับบริการ ทั้งนี้
บริษัทมีฐานลูกค้าจำนวนหนึ่งอยู่แล้ว ซึ่งเป็นกลุ่มลูกค้าของบริษัท อคิวเมนท์ จำกัด และลูกค้าอื่นๆ
ของบริษัทอื่นในเครือ นอกจากนี้
บริษัทยังได้ร่วมมือกับตัวแทนจำหน่ายอุปกรณ์ปลายทางหลายรายในการช่วยขายสินค้าและบริการแก่กันและกัน

4) ภาวะการแข่งขัน

ธุรกิจบริการวงจรเช่าเป็นธุรกิจที่มีคู่แข่งในตลาดหลายราย ทั้งหน่วยงานรัฐวิสาหกิจและบริษัทเอกชน
แต่บริษัทมีอัตราค่าบริการที่อ้างอิงอยู่กับ กสท. ซึ่งเป็นอัตราที่ลูกค้าในตลาดยอมรับ นอกจากนี้
บริษัทยังมีจุดแข็งในการแข่งขัน คือ มีบริการที่พร้อมและมีคุณภาพของวงจรเช่าที่ดี
ตลอดจนการให้บริการเสริมอื่นๆ แก่ลูกค้า
เช่นการจัดทำรายงานคุณภาพวงจรเช่ารายเดือนแก่ลูกค้าทุกราย
และการจัดฝึกอบรมให้ความรู้ด้านวงจรเช่า
และเครือข่ายการสื่อสารข้อมูลให้แก่ลูกค้าโดยไม่คิดค่าใช้จ่าย เป็นต้น

 5.3 การจัดหาผลิตภัณฑ์หรือบริการ

เครือข่ายสื่อสัญญาณภายในประเทศที่ให้บริการอยู่นี้เป็นเครือข่ายที่สามารถขยายขนาดได้ตามปริมาณอุปสงค์ของลูกค้า
โดยบริษัทเช่าใช้วงจรเชื่อมโยงที่ผ่านเส้นใยแก้วนำแสงของ กสท.
และเลือกใช้อุปกรณ์มัลติเพล็กเซอร์ (Multiplexer) ของบริษัท ลูเซนท์ เทคโนโลยี อิงค์
ซึ่งเป็นอุปกรณ์ที่มีคุณภาพและหลายหน่วยงานในประเทศไทยเลือกใช้

6. บริษัท ทริปเปิลที บรอดแบนด์ จำกัด (มหาชน)

บริษัท ทริปเปิลที บรอดแบนด์ จำกัด (มหาชน) (“TTT BB”) จัดตั้งขึ้นเมื่อวันที่ 30 สิงหาคม
2548 ด้วยทุนจดทะเบียน 10 ล้านบาท มีธุรกิจหลักคือการให้บริการสื่อสารด้านเสียง ข้อมูล
อินเตอร์เนตบรอดแบนด์
โดยเป็นผู้ประกอบกิจการโทรคมนาคมภายใต้เงื่อนไขใบอนุญาตประกอบกิจการโทรคมนาคมแบบที่สามที่ออกให้โดย
กทช. ปัจจุบัน TTT BB มีทุนจดทะเบียนทั้งสิ้น 1,200 ล้านบาท
มีทุนออกจำหน่ายและเรียกชำระแล้ว 110 ล้านบาท โดยมีบริษัท ACU เป็นผู้ถือหุ้นใหญ่
ซึ่งถือหุ้นอยู่ร้อยละ 90.91 และ TT&T ถือหุ้นอยู่ร้อยละ 9.09 มีสัดส่วนรายได้สำหรับปี 2550
ประมาณร้อยละ 26.55 ของรายได้รวมของกลุ่มบริษัท

TTT BB มีบริษัทย่อยเพียงบริษัทเดียว คือ บริษัท ทริปเปิลที อินเทอร์เน็ต จำกัด (“TTTI”) โดย
TTT BB ถือหุ้นใน TTTI อยู่ร้อยละ 99.93 ของทุนจดทะเบียน TTTI
ได้รับใบอนุญาตประกอบกิจการโทรคมนาคมประเภทอินเทอร์เน็ตแบบที่หนึ่ง จาก กทช.
โดยมีธุรกิจหลักคือ การเป็นผู้ให้บริการอินเทอร์เน็ต (Internet Service Provider หรือ
ISP) ซึ่งเน้นการให้บริการอินเทอร์เน็ตและแอพพลิเคชั่นต่างๆ ปัจจุบัน TTTI
อยู่ในระหว่างการเตรียมความพร้อมเพื่อเริ่มเปิดให้บริการภายในระยะเวลาของใบอนุญาต

6.1 ลักษณะผลิตภัณฑ์หรือบริการ

TTT BB มีธุรกิจหลักคือการให้บริการสื่อสารด้านเสียง ข้อมูล Internet Broadband
โดยเป็นผู้ประกอบกิจการโทรคมนาคมภายใต้เงื่อนไขใบอนุญาตประกอบกิจการโทรคมนาคมแบบที่สามที่ออกโดย
กทช. โดยใบอนุญาตดังกล่าวมีอายุ 20 ปี สิ้นสุดวันที่ 22 กุมภาพันธ์ 2569
ประเภทของบริการหลักของ TTT BB ในปัจจุบันนั้นอาจแบ่งได้เป็น 2 ประเภท ได้แก่
บริการด้านข้อมูลและบริการด้านเสียง โดยบริการด้านข้อมูล ได้แก่
บริการวงจรเชื่อมต่อความเร็วสูงและบริการโครงข่ายดิจิตอล ส่วนบริการด้านเสียงนั้น ได้แก่
บริการโทรศัพท์พื้นฐานและบริการโทรศัพท์สาธารณะ

การประกอบธุรกิจของแต่ละสายผลิตภัณฑ์

1) บริการด้านข้อมูล

1.1) บริการวงจรเชื่อมต่อความเร็วสูง

TTT BB เป็นผู้ให้บริการวงจรเชื่อมต่อความเร็วสูง โดยผู้ใช้บริการวงจรเชื่อมต่อความเร็วสูงของ
TTT BB สามารถใช้ประโยชน์จากโครงข่ายโดยนำไปให้บริการต่างๆ กับลูกค้ารายย่อยอีกทอดหนึ่ง
สำหรับบริการที่ผู้ใช้บริการอาจจะนำไปให้บริการกับลูกค้ารายย่อยนั้น มีบริการที่สำคัญ ได้แก่
บริการอินเทอร์เน็ตความเร็วสูง (Hi Speed Internet) หรือบรอดแบนด์อินเทอร์เน็ต
(Broadband Internet)

TTT BB เลือกใช้เทคโนโลยี ADSL
ผ่านสายโทรศัพท์ในโครงข่ายโทรศัพท์พื้นฐานในการให้บริการวงจรเชื่อมต่อความเร็วสูง
ที่ทำให้สามารถรับ-ส่งข้อมูลได้สูงถึง 8 Mbps เมื่อเทียบกับการใช้งานอินเทอร์เน็ตแบบเดิม
(Narrow Band) ที่มีข้อจำกัดในการรับ-ส่งข้อมูลเพียง 56 kbps เท่านั้น
นอกจากนี้เทคโนโลยี่ที่ใช้ผ่านสายโทรศัพท์ยังสามารถพัฒนาให้สามารถรับ-ส่งข้อมูลได้ความเร็วสูงมากขึ้นถึง
50 Mbps โดยใช้เทคโนโลยี VDSL2 และสูงถึง 100 Mbps โดยใช้เทคโนโลยี FTTH
เป็นคุณสมบัติที่เหนือกว่าการให้บริการผ่านโครงข่ายโทรศัพท์เคลื่อนที่ หรือโครงข่ายไร้สายอื่นๆ
ทั้งนี้เพื่อรองรับความต้องการของผู้ใช้บริการที่ต้องการความเร็วที่สูงขึ้นอย่างต่อเนื่อง

ปัจจุบัน TTT BB มีลูกค้าสำหรับบริการวงจรเชื่อมต่อความเร็วสูงเป็นผู้ให้บริการอินเทอร์เน็ต
(Internet Service Provider หรือ ISP) คือ TT&T SS ซึ่งได้รับอนุญาตจาก กทช. ปัจจุบัน
TT&T SS ให้บริการ Broadband Internet ภายใต้ชื่อทางการค้าว่า Maxnet
แก่ลูกค้ารายย่อยโดยใช้โครงข่ายของ TTT BB ด้วยเทคโนโลยี ADSL (Asymmetric Digital
Subscriber Line) ให้บริการความเร็วในการรับส่งข้อมูลตั้งแต่ 256 Kbps ถึง 3 Mbps

1.2) บริการโครงข่ายดิจิตอล (DDN)

TTT BB เป็นผู้ให้บริการโครงข่ายดิจิตอล (Digital Data Network หรือ DDN)
ซึ่งเป็นบริการวงจรเช่าแบบดิจิตอลความเร็วสูง
เพื่อเชื่อมโยงระบบสื่อสารข้อมูลตามความต้องการของผู้ใช้บริการ
โดยผู้ใช้บริการสามารถเชื่อมโยงการสื่อสารข้อมูลระหว่างจุดต่อจุด (point-to-point)
หรือจุดต่อหลายจุด (point-to-multipoint) โดยใช้เทคโนโลยีอินเทอร์เน็ตโปรโตคอล
(Internet Protocol หรือ IP) พร้อมด้วยบริการโครงข่ายเสมือนเฉพาะกลุ่ม Virtual
Private Network (VPN)
ซึ่งให้ความปลอดภัยและสามารถควบคุมคุณภาพของวงจรสื่อสารได้เป็นอย่างดี
เหมาะกับธุรกิจหรือองค์กรที่มีสาขาเป็นจำนวนมาก เช่น ธนาคาร สถาบันการเงิน ฯลฯ

ด้วยเทคโนโลยีของโครงข่ายที่ทันสมัย และพื้นที่ให้บริการที่ครอบคลุมทั่วประเทศ TTT BB
สามารถให้บริการวงจรเช่าแบบดิจิตอลความเร็วสูงได้ความเร็วสูงสุดถึง 10 Gbps
ทำให้สามารถรองรับความต้องการของผู้ใช้บริการที่เป็นผู้ให้บริการสื่อสารข้อมูลและโทรคมนาคม
ที่มีความต้องการเช่าใช้โครงข่ายดิจิตอล นอกเหนือจากผู้ใช้บริการที่เป็นองค์กรธุรกิจทั่วไป

2) บริการด้านเสียง

2.1) บริการโทรศัพท์พื้นฐาน

TTT BB เป็นผู้ให้บริการโทรศัพท์พื้นฐาน โดยใช้ระบบ Voice over Broadband (“VoBB”)
ซึ่งเป็นเทคโนโลยีที่ใช้สัญญาณอินเทอร์เน็ตในรูปแบบของ Digital Signal
เป็นสื่อในการนำพาสัญญาณเสียงโทรศัพท์กับข้อมูลไปในเวลาเดียวกัน ผ่านชุมสายระบบ Next
Genearation Network หรือ NGN ซึ่งเป็นชุมสายที่ใช้ระบบอินเทอร์เน็ตโปรโตคอล หรือ IP
ทั้งหมด การนำระบบ VoBB
มาใช้จะทำให้ผู้ใช้บริการโทรศัพท์สามารถได้รับบริการที่มีคุณภาพในระดับที่ใกล้เคียงกับระบบโทรศัพท์พื้นฐานแบบเดิมสามารถให้บริการเสริมต่างๆ
เช่น การแสดงเลขหมาย การจัดประชุมสามสาย โทรศัพท์วิดีโอ และเสียงเพลงรอสาย เป็นต้น

TTT BB
มุ่งเน้นการให้บริการโทรศัพท์พื้นฐานแก่ผู้ใช้บริการกลุ่มลูกค้าธุรกิจที่มีความต้องการที่ปรับเปลี่ยนตลอดเวลา
โดยสามารถให้บริการเลขหมายควบคู่กับโซลูชั่นตู้สาขาโทรศัพท์ระบบไอพี IP PBX
ทำให้สามารถรวมระบบไอทีและระบบโทรศัพท์ของผู้ใช้บริการ
ช่วยลดค่าใช่จ่ายและเงินลงทุนของผู้ใช้บริการได้ เป็นอย่างมาก

2.2) บริการโทรศัพท์สาธารณะ (Pay Phone)

 TTT BB เป็นผู้ให้บริการโทรศัพท์สาธารณะ ในระบบ VoBB โดยธุรกิจโทรศัพท์สาธารณะจะเป็นเพียงส่วนเสริมของการให้บริการโทรศัพท์พื้นฐานของลูกค้ากลุ่มธุรกิจ เช่น ห้างสรรพสินค้า ซุปเปอร์สโตร์ อพาร์ทเมนท์ คอนโดมีเนียม และนิคมอุตสาหกรรม เป็นต้น ซึ่งจะใช้การลงทุนที่ไม่มาก นอกจากนี้ TTT BB ได้ให้ความสำคัญต่อการกระจายให้บริการได้อย่างทั่วถึงในพื้นที่ที่ชุมชนที่ห่างไกลในอนาคต

 6.2 การตลาดและภาวะการแข่งขัน

ในปัจจุบัน สภาวะการแขงขันในตลาดอินเทอรเน็ตยังคงมีความรุนแรงต่อเนื่อง
เนื่องจากจำนวนผู้ให้บริการที่มีจำนวนมากยิ่งขึ้นจากการที่ กทช.
ได้ออกใบอนุญาตให้กับผู้ให้บริการหลากหลายประเภท
เพื่อส่งเสริมการแข่งขันโดยมีวัตถุประสงค์ในการส่งเสริมให้มีจำนวนผู้ใช้งานอินเทอร์เน็ตเพิ่มมากยิ่งขึ้น
นอกจากนี้กระทรวงเทคโนโลยีและสารสนเทศในหลายรัฐบาลที่ผ่านมายังมีนโยบายที่จะส่งเสริมให้มีการใช้งานอินเทอร์เน็ตความเร็วสูงให้เพิ่มมากขึ้นให้ทัดเทียมกับประเทศชั้นนำในภูมิภาคนื้
ได้แก่ ญี่ปุ่น และเกาหลี เป็นต้น

อย่างไรก็ดี สภาวะการแขงขันในตลาดอินเทอรเน็ตความเร็วสูงจะมีลักษณะที่แตกต่างไป
เนื่องจากลักษณะการให้บริการที่ส่วนใหญ่จะใช้เทคโนโลยี ADSL
ซึ่งเป็นวงจรเชื่อมต่อความเร็วสูงผ่านโครงข่ายโทรศัพท์พื้นฐาน
แม้ว่าผูใหบริการอินเทอรเน็ตความเร็วสูงที่เปนผู้ให้บริการโทรศัพท์พื้นฐานรายใหญ่เอง
หรือเป็นบริษัทในกลุ่มของผู้ให้บริการโทรศัพท์พื้นฐานรายใหญ่ ได้แก บริษัท ทีโอที จำกัด (มหาชน)
(TOT) บริษัท ทรู คอร์ปอเรชั่น จำกัด (TRUE) และ TT&T
ไดนำกลยุทธ์ดานราคามาใช้ในการทํากิจกรรมส่งเสริมการตลาดไปยังผูใชอินเทอร์เน็ตรายย่อย
ก็เป็นการพยายามที่จะเพิ่มฐานลูกค้าในโครงข่ายของตนเองเป็นหลัก
การแข่งขันราคาจะมีบ้างในบางพื้นที่ที่ผู้ใช้บริการมีเลขหมายโทรศัพท์จากผู้ให้บริการหลายราย
เจ้าของโครงข่ายโทรศัพท์พื้นฐานยังมีความสามารถในการให้บริการจากการที่มีกลุ่มลูกค้าเดิมที่ตนเองให้บริการอยู่แล้วในโครงข่าย
ซึ่งสัดส่วนผู้ใช้บริการเทียบกับจำนวนเลขหมาย หรือจำนวนประชากรยังต่ำอยู่
เมื่อเทียบกับสถิติจำนวนผู้ใชงานอินเทอรเน็ตความเร็วสูงต่อจำนวนประชากรในต่างประเทศ

ในส่วนตลาดของบริการวงจรเช่าแบบดิจิตอลความเร็วสูงเป็นตลาดที่มีผู้ใช้งานเป็นลูกค้าประเภทองค์กรธุรกิจซึ่งปัจจุบันมีความต้องการในการสื่อสารข้อมูลทั้งภายในองค์กรและเชื่อมต่อกับอินเทอร์เน็ตเพิ่มมากขึ้น
ด้วยแอพพลิเคชั่น ของการใช้งานต่างๆ เพื่อตอบสนองธุรกิจ เช่น
การออนไลน์ระบบงานขายผ่านอินเทอร์เน็ต การออนไลน์ระบบควบคุมสินค้า ระบบข้อมูลการเงิน
รวมถึงการติดต่อสื่อสารแบบมัลติมีเดีย ที่มีการสื่อสารทั้งภาพและเสียงในเวลาเดียวกัน
ซึ่งปัจจุบันมีแอพลิเคชั่นที่พัฒนาการสื่อสารของพนักงานในองค์กรผ่านเครือข่ายอินเทอร์เน็ตได้อย่างมีประสิทธิภาพ
และมีความปลอดภัย พนักงานสามารถติดต่อสื่อสารกันได้ทั่วโลกเสมือนหนึ่งอยู่ภายในองค์กร
ธุรกิจเหล่านี้จึงมีความต้องการจำนวนวงจรที่เพิ่มมากขึ้น
รวมทั้งมีความต้องการความเร็วของวงจรที่สูงขึ้นเพื่อสนองกับแอพพลิเคชั่น
ของการใช้งานขององค์กรธุรกิจ ผู้ใช้บริการยังมีความต้องการบริการที่มีคุณภาพสูง มีความเสถียร
โดยที่ผู้ใช้บริการไม่ได้ให้ความสำคัญกับค่าบริการที่มีราคาถูกเพียงอย่างเดียว

 6.3 การจัดหาผลิตภัณฑ์และบริการ

เนื่องจากการให้บริการของ TTT BB จะต้องมีการติดตั้งอุปกรณ์โครงข่ายเพื่อให้บริการด้านข้อมูล
และบริการด้านเสียง TTT BB จึงได้จัดหาและติดตั้งอุปกรณ์โครงข่ายต่างๆ ซึ่งที่สำคัญได้แก่ อุปกรณ์
DSLAM (Digital Subscriber Line Access Multiplexer)
เพื่อรองรับการให้บริการการต่อเชื่อมอินเตอร์เน็ตความเร็วสูง ADSL (Asymmetric Digital
Subscriber Line) อุปกรณ์ระบบสื่อสัญญาณผ่านเคเบิ้ลใยแก้วนำแสง DWDM (Dense
Wavelength Division Multiplex) เพื่อใช้เป็นโครงข่ายเชื่อมโยงหลัก อุปกรณ์ MPLS
(Multi Protocol Label Switching) เพื่อใช้เป็นโครงข่ายในการให้บริการสื่อสารข้อมูล
โดยใช้อุปกรณ์จากผู้ผลิตสองรายคือ Huawei Technologies และ Alcatel แม้ว่าในเบื้องต้น
TTT BB จะใช้อุปกรณ์จากผู้ผลิตรายใหญ่เป็นหลักก็ตาม
แต่ในตลาดนั้นมีผู้ผลิตอุปกรณ์ที่ทดแทนกันได้อีกหลายราย ซึ่งทำให้ TTT BB
สามารถเลือกใช้อุปกรณ์ทดแทนหรืออุปกรณ์ใหม่ๆ ที่มีประสิทธิภาพ
และมีความทันสมัยมากขึ้นในอนาคตจากผู้ผลิตรายอื่นๆ ได้ โดยจะไม่ส่งผลต่อการให้บริการของ TTT
BB แต่อย่างใด

 6.4 งานที่ยังไม่ส่งมอบ 

ไม่มี

7. บริษัท เอเซียส รีเยนแนล เซอร์วิส จำกัด

บริษัท เอเซียส รีเยนแนล เซอร์วิส จำกัด เป็นบริษัทย่อยของบริษัท เอเซียส (ประเทศไทย)
จำกัด ปัจจุบันบริษัท เอเซียส รีเยนแนล เซอร์วิส จำกัด มีทุนจดทะเบียน 1,020 ล้านบาท
โดยบริษัท เอเซียส (ประเทศไทย) จำกัด ถือหุ้นในอัตราส่วนร้อยละ 98.04
และมีสัดส่วนรายได้สำหรับปี 2550 ประมาณร้อยละ 4.54 ของรายได้รวมของกลุ่มบริษัท

บริษัท เอเซียส รีเยนแนล เซอร์วิส จำกัด
เป็นผู้ลงทุนก่อสร้างสถานีภาคพื้นดินสำหรับโครงการโทรศัพท์ผ่านดาวเทียมเอเซียส
และได้รับสิทธิเป็นผู้ให้บริการระบบโทรศัพท์ผ่านดาวเทียมสำหรับภูมิภาคเอเซียในฐานะเป็น
National Service Provider จากบริษัท เอเซียส อินเตอร์เนชั่นแนล จำกัด (AIL)
ซึ่งเป็นบริษัทผู้ดำเนินการโครงข่ายดาวเทียมของเอเซียส ภายใต้โครงการ “เอเซียส” (ACeS :
Asia Cellular Satellite) แต่เพียงผู้เดียวในประเทศไทย เริ่มเปิดให้บริการในปี 2544
โดยบริษัทมีรายได้หลักจากการจำหน่ายเครื่องลูกข่ายและจากค่าบริการการใช้โทรศัพท์
โครงข่ายดาวเทียมของเอเซียสนั้นสามารถรับส่งสัญญาณได้ทุกพื้นที่ ทุกเวลา ไม่ว่าจะเป็นพื้นที่ป่า
หรือกลางทะเล ครอบคลุมประเทศในทวีปเอเซีย
และถูกออกแบบมาเพื่อเป็นระบบสื่อสารที่รองรับพื้นที่นอกเครือข่ายภาคพื้นดินอื่นๆ
โดยเฉพาะกลุ่มลูกค้าเป้าหมายหลักได้แก่เรือประมง เรือขนส่งทางทะเล
พื้นที่ซึ่งมีประชากรไม่หนาแน่นไม่คุ้มค่ากับการลงทุนเครือข่ายโทรคมนาคมอื่นๆ
ตลอดจนในประเทศที่ยังขาดแคลนระบบโทรคมนาคม
รวมทั้งกลุ่มลูกค้าในหน่วยราชการและองค์กรการกุศลต่างๆ
สำหรับใช้เป็นอุปกรณ์สื่อสารสำรองในกรณีที่ระบบการสื่อสารภาคพื้นดินถูกตัดขาด
สามารถใช้บริการทั้งในรูปแบบโทรศัพท์มือถือผ่านดาวเทียม โดยใช้ตัวเครื่องลูกข่ายขนาดเล็ก
สามารถพกพาได้ เป็นระบบดูอัลโหมด (Dual Mode) ที่ใช้งานได้ทั้งระบบผ่านดาวเทียมและระบบ
GSM 900 และบริการโทรศัพท์บ้านผ่านดาวเทียม “เอเซียส คอนแทคซ์” (ACeS Contax)
ซึ่งเป็นโทรศัพท์ผ่านดาวเทียมชนิดติดตั้งอยู่กับที่สำหรับที่อยู่อาศัยหรือสถานที่ประกอบการในพื้นที่ห่างไกล
ในปัจจุบันบริการเอเซียสถือเป็น
“บริการโทรศัพท์เคลื่อนที่ผ่านดาวเทียมที่มีค่าเครื่องลูกข่ายและค่าใช้บริการถูกที่สุดในโลก”
ให้บริการทั้งในแบบพรีเพดและจดทะเบียนให้ลูกค้าสามารถเลือกใช้ได้ตามความเหมาะสม นอกจากนี้
โดยความร่วมมือระหว่าง AIL และ Inmarsat
ในการวิจัยและพัฒนาระบบโทรศัพท์ผ่านดาวเทียมเอเซียสจะสามารถเพิ่มพื้นที่ครอบคลุมให้กว้างขึ้นโดยอาศัยดาวเทียมของ
Inmarsat ซึ่งมีพื้นที่ครอบคลุมทั่วโลก นับเป็นการเพิ่มโอกาสทางการตลาดให้กับบริษัทยิ่งขึ้น

8. บริษัท จัสมิน อินเตอร์เนต จำกัด

บริษัท จัสมิน อินเตอร์เนต จำกัด ภายใต้ชื่อบริการว่า Ji-NET มีทุนจดทะเบียนชำระแล้ว 15
ล้านบาท ถือหุ้นโดย บริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 65
ของทุนจดทะเบียน ส่วนที่เหลือถือหุ้นโดย กสท.
บริษัทดำเนินธุรกิจเกี่ยวกับการให้บริการด้านอินเตอร์เนต (Internet)
ภายใต้สัญญาสัมปทานที่ได้รับจากการสื่อสารแห่งประเทศไทย และ กทช. ประกอบด้วย
(สรุปรายละเอียดของสัญญาดูจากเอกสารแนบ 3)

- ใบอนุญาตการให้บริการอินเตอร์เนตแบบที่หนึ่ง

- ใบอนุญาตประกอบกิจการโทรคมนาคม แบบที่หนึ่ง

- ใบอนุญาตการให้บริการบัตรโทรศัพท์ระหว่างประเทศ (International Calling Card)
ภายใต้ขอบเขตใบอนุญาตประกอบกิจการโทรคมนาคม แบบที่หนึ่ง

- การให้บริการขายต่อบริการ ภายใต้ขอบเขตใบอนุญาตประกอบกิจการโทรคมนาคม แบบที่หนึ่ง

- การให้บริการโทรศัพท์สาธารณะ โดยใช้เทคโนโลยีเสียงผ่านอินเทอร์เน็ต
ภายใต้ขอบเขตใบอนุญาตการให้บริการอินเตอร์เน็ตแบบที่หนึ่ง

บริษัทมีสัดส่วนรายได้สำหรับปี 2550 ประมาณร้อยละ 8.95 ของรายได้รวมของกลุ่มบริษัท

8.1 ลักษณะผลิตภัณฑ์หรือบริการ

บริการหลักๆ ของบริษัทสามารถแบ่งออกได้ดังนี้

1) บริการเชื่อมต่ออินเตอร์เนตสำหรับลูกค้าองค์กร (Corporate Internet Access
Services) ประกอบด้วย

 การเชื่อมต่อ Internet Broadband ผ่านคู่สายเช่า (Leased Line) ความเร็วตั้งแต่ 64
Kbps. ถึง 100 Mbps.

 การเชื่อมต่ออินเตอร์เนตผ่านคู่สาย ISDN
เป็นการใช้งานอินเตอร์เนตโดยการโทรผ่านคู่สายดิจิตอลความเร็วสูง
สามารถเลือกใช้งานได้ระหว่างความเร็ว 64 Kbps. และ 128 Kbps. ต่อคู่สาย

 การเชื่อมต่อ Internet Broadband ผ่านเครือข่าย ADSL ซึ่งเป็นเทคโนโลยีเชื่อมต่อ
Internet Broadband ผ่านคู่สายโทรศัพท์ธรรมดา สามารถใช้งานได้ความเร็วตั้งแต่ 128
Kbps. ถึง 8 Mbps.

2) บริการเชื่อมต่ออินเตอร์เนตสำหรับลูกค้าบุคคล (Consumer Internet Access Services)
ประกอบด้วย

 การเชื่อมต่ออินเตอร์เนตผ่านคู่สายโทรศัพท์อนาล็อก (Analog Dialup Access)
เป็นการใช้งานที่มีผู้ใช้งานมากที่สุด
เป็นการเชื่อมต่ออินเตอร์เนตผ่านคู่สายโทรศัพท์ธรรมดาความเร็วในการใช้งาน 56 Kbps.
ในการให้บริการจะมีการจัดจำหน่ายทั้งในรูปแบบของ Internet Package
และประเภทสมัครเป็นสมาชิกทั้งรายเดือนหรือรายปี

 การเชื่อมต่ออินเตอร์เนตผ่านคู่สาย ISDN ความเร็ว 64 Kbps. หรือ 128 Kbps. ต่อคู่สาย
ซึ่งมีการให้บริการทั้งแบบ Internet Package และประเภทสมัครเป็นสมาชิก เช่นกัน

 การเชื่อมต่อ Internet Broadband ผ่านเครือข่าย ADSL (ADSL Homepack)
เป็นการใช้บริการ Internet Broadband ตั้งแต่ 64 Kbps. ถึง 2 Mbps.
ผ่านคู่สายโทรศัพท์ธรรมดาโดยเทคโนโลยี ADSL ซึ่งทำให้สามารถใช้งานได้ทั้ง Internet
และโทรศัพท์ในเวลาเดียวกัน

3) บริการศูนย์รับฝากข้อมูลอินเตอร์เนต (Internet Data Center หรือ IDC Services)
ประกอบด้วยบริการต่างๆ ดังนี้

 บริการรับฝาก Web Site (Web Hosting Services) เป็นบริการที่ให้ลูกค้านำ Web Site
ที่มีอยู่มาฝากกับ Server ของทางบริษัท ซึ่งจะมีข้อดีที่ Web Site ต่างๆ
เหล่านี้จะเชื่อมสู่เครือข่ายหลักของ Internet
โดยตรงช่วยเพิ่มประสิทธิภาพการใช้งานของผู้เข้ามาเยี่ยมชม รวมทั้ง Server
ยังได้รับการดูแลโดยเฉพาะจากทีมงานที่ประจำตลอด 24 ชั่วโมง

 บริการรับฝาก Server (Server Colocation Services) เป็นบริการที่เหมาะกับองค์กรที่มี
Web Site หรือ Application การใช้งานที่ต้องเชื่อมต่อผ่านเครือข่าย Internet โดยตรง
Server ของลูกค้าจะได้รับการดูแลภายใต้สภาวะแวดล้อมที่ได้มาตรฐานของ Data Center
ที่ได้รับการยอมรับจากสากล รวมทั้งเพิ่มประสิทธิภาพการทำงานของ Server ผู้ใช้บริการ
เนื่องจากการเชื่อมต่อโดยตรงกับเครือข่ายหลักของ Internet

 บริการ Dedicated Server เป็นบริการที่มีคุณลักษณะเช่นเดียวกับ Server Colocation
เพียงแต่หากลูกค้ามีงบประมาณที่จำกัด
หรือต้องการลดความเสี่ยงในการลงทุนอุปกรณ์สามารถเลือกที่จะให้บริษัทฯ
ลงทุนอุปกรณ์ให้โดยลูกค้าจะชำระเป็นลักษณะการเช่าเครื่องจากทางบริษัทฯ

4) บริการ Branch Connext เป็นบริการเชื่อมโยงเครือข่ายขององค์กรระหว่างสำนักงานใหญ่
และสาขา ด้วยโครงข่าย ADSL ผสานเทคโนโลยีเครือข่ายส่วนบุคคล VPN
เพื่อเพิ่มระบบความปลอดภัยในการสื่อสารข้อมูลระหว่างสำนักงานใหญ่และสาขาเสมือนอินทราเนต

5) บริการโทรศัพท์ผ่านอินเตอร์เนต (VOIP) แบบ PC to Phone ภายใต้บริการ Mouthmun
ซึ่งเป็นบริการโทรศัพท์ต่างประเทศผ่านเครือข่ายอินเตอร์เนตในราคาประหยัด

6) บริการบัตรโทรศัพท์ระหว่างประเทศ (International Calling Card) ภายใต้บริการถูกดี
Thookdee โดยได้รับใบอนุญาตจาก กทช. สามารถให้บริการโทรไปยังประเทศต่างๆ กว่า 100
ประเทศทั่วโลก ในอัตราเริ่มต้นที่ 1 บาทต่อนาที โทรออกโดยตรงได้จากโทรศัพท์บ้าน
โทรศัพท์มือถือ ช่วยประหยัดค่าโทรทางไกลระหว่างประเทศได้มากกว่า 80% สัญญาณเสียงคุณภาพดี
ใช้งานง่าย สะดวกกว่า พร้อมบริการพิเศษต่างๆ มากมาย

7) บริการ IP Solution นอกเหนือจากบริการหลักข้างต้นแล้ว ทางบริษัทฯ
ยังได้เริ่มดำเนินการในการให้คำปรึกษา ออกแบบ รวมทั้งจัดหา Solution ทางด้าน IP
Solution อาทิ บริการ Online ผ่านระบบ GPRS/EDGE/CDMA, บริการ Online
เครื่องรูดบัตรเครดิต (EDC), บริการ ฺIP Camera, บริการ Wifi Hot Spot เป็นต้น

8.2 การตลาดและภาวะการแข่งขัน

1) สภาวะทางการตลาด

ตลาดอินเตอร์เนตยังคงมีการขยายตัวอย่างต่อเนื่อง โดยเฉพาะ Internet Broadband
สภาวะการแข่งขันยังคงรุนแรงต่อเนื่อง ดังนี้

 ตลาดลูกค้าองค์กรยังคงมีการตัดราคากัน
โดยเฉพาะตลาดราชการมีการตัดราคากันอย่างรุนแรงจาก ISP อื่นๆ

 ตลาด Broadband มีการแข่งขันที่รุนแรงมากขึ้น โดยเฉพาะ ISP ที่เป็นเจ้าของเครือข่ายได้แก่
TRUE, TOT, TT&T ที่ใช้กลยุทธด้านราคา ในการทำตลาดผู้ใช้ตามบ้าน กอปร์กับการเปิดเสรีโดยมี
กทช. ที่จะให้ใบอนุญาตอีกหลายบริการ ซึ่งจะส่งผลให้ต้นทุนวงจรต่างประเทศลดลง
ค่าบริการใช้อินเตอร์เนตจะลดลง ซึ่งจะทำให้ตลาดอินเตอร์เนตมีการขยายตัวมากขึ้น

 ตลาดอินเตอร์เนต Dialup ได้รับผลกระทบจากการเติบโตของตลาด Broadband Internet
ทำให้ขนาดตลาดลดลงมาก

 การเปิดเสรีโทรคมนาคมภายใต้การกำกับดูแลของ กทช. ทำให้สามารถให้บริการ IP
Solution ใหม่ๆ ได้ถูกต้องตามกฏหมาย อาทิ VOIP เพื่อเป็นบริการเสริม หรือบริการหลัก
ให้กลุ่มลูกค้า

2)

แผนการตลาดปี 2550

ตลาดลูกค้าองค์กรเน้นกลยุทธ์รักษาฐานลูกค้าเดิม โดยดำเนินกิจกรรมอย่างต่อเนื่อง
และปรับราคาลงตามราคาตลาดสำหรับลูกค้าบางรายที่ถูกคู่แข่งตัดราคา
ส่วนลูกค้าใหม่ใช้การขยายฐาน โดยเพิ่มจำนวนพนักงานขาย Direct Sales
นอกจากนี้ได้พัฒนาบริการใหม่ อาทิ

 Branch Connext เจาะกลุ่มลูกค้าองค์กรที่มีสำนักงานและสาขาทั่วประเทศ
ให้สามารถสื่อสารข้อมูลผ่านระบบ ADSL และระบบ VPN

 บริการ Online ผ่าน Wireless GPRS/EDGE/CDMA

 การเป็นพันธมิตรร่วมกับธนาคารเพื่อให้บริการโครงข่าย สำหรับเครื่องรูดบัตรเครดิต แบบ
Online

ตลาด Broadband

Focus ตลาดต่างจังหวัด และมีวงจรเชื่อมต่อทุก ADSL Operator และร่วมมือใกล้ชิดกับ TT&T
และ Dealer หลักอย่างต่อเนื่อง

 เน้นลูกค้ากลุ่มธุรกิจ (SME) ที่สนใจในคุณภาพมากกว่าราคา

 เพิ่มบริการในส่วนของลูกค้าตามบ้าน ราคาประหยัด เพื่อขยายฐานของลูกค้าเพิ่มมากขึ้น
จากฐานเดิมที่เป็น SME หรือ Internet Cafe

 สร้างจุดแตกต่างของบริการหลังการขาย โดยออกให้บริการ On Site
เพื่อแก้ไขปัญหาของลูกค้าให้มีประสิทธิภาพมากขึ้น

 พัฒนาบริการให้ตอบสนองความต้องการเฉพาะกลุ่ม

ตลาดอินเตอร์เนต Package

 รักษายอดขายผ่านตัวแทนต่างๆ ให้คงระดับเดิม เนื่องจากตลาดส่วนนี้โดนผลกระทบทางอ้อมจาก
Broadband Internet

 สร้างจุดแตกต่างของบริการโดยเพิ่มโปรแกรมเร่งความเร็ว
โดยปรับลดราคาในการให้บริการลงเล็กน้อย เป็นการสร้างจุดแตกต่างในการขาย

 เพิ่มช่องทางในการซื้อสินค้า Internet via SMS
ทำให้ผู้ใช้บริการได้รับความสะดวกในการซื้อสินค้าตลอดเวลา

 ออกเยี่ยมตัวแทนจำหน่ายสม่ำเสมอมากยิ่งขึ้นเพื่อรักษาฐานลูกค้า
รวมทั้งสร้างความสัมพันธ์กับตัวแทนจำหน่าย เพื่อชิงส่วนแบ่งทางการตลาดจากคู่แข่ง

 ตลาดโทรศัพท์ระหว่างประเทศ 

 บริการบัตรโทรศัพท์ระหว่างประเทศ ภายใต้บริการ “ถูกดี” Thookdee
เน้นเจาะกลุ่มลูกค้าที่โทรต่างประเทศ รวมถึงตลาดนักท่องเที่ยว
โดยจะมีการประชาสัมพันธ์ผ่านทั้งสื่อโทรทัศน์ และสิ่งพิมพ์ต่างๆ เพื่อแนะนำสินค้าและบริการ
พร้อมกับการเพิ่มช่องทางในการจำหน่ายและกระจายสินค้าผ่าน Modern Trade
และร้านสะดวกซื้อต่างๆ

 บริการ VOIP ภายใต้บริการ Mouthmun เน้นเจาะกลุ่มลูกค้าที่โทรต่างประเทศ และโทรทั่วไทย
ในราคาประหยัด

 3) แผนปฏิบัติการ

 ปรับปรุงคุณภาพ และขยาย Network ตามการเติบโตของลูกค้าโดยเฉพาะ Broadband ADSL

 พัฒนาระบบ Network Monitoring เพื่อสามารถตรวจสอบการใช้บริการได้อย่าง Realtime
และเข้าแก้ไขปัญหาได้ทันที

 ปรับปรุงคุณภาพ Call Center โดยจัดแบ่ง Agent ตามทักษะการแบ่งกลุ่มลูกค้า Key
Account และประเภทของบริการเพื่อให้การบริการมีประสิทธิภาพมากขึ้น
นอกจากนี้ยังขยายหมายเลข Call Center ในการให้บริการในส่วนของต่างจังหวัด

 ปรับปรุงประสิทธิภาพในการให้บริการ โดยกำหนดตัวชี้วัด (KPI) ของพนักงานในส่วนบริการ
ทั้งลูกค้าส่วนบุคคลและลูกค้าองค์กร

 ปรับปรุงประสิทธิภาพการจัดเก็บ โดยการ Outsource การพิมพ์ และการส่งใบแจ้งหนี้
และเพิ่มพนักงานในส่วนของการติดตามหนี้มากขึ้น

 4) แผนการลงทุน

 เพื่อปรับปรุงประสิทธิภาพ และขยาย Network ตามการเติบโตของจำนวนลูกค้า
และการใช้งานที่เพิ่มมากขึ้น

 Upgrade ระบบ Intrusion Protection System
เพื่อเพิ่มระดับการรักษาความปลอดภัยและเป็น Value Added Service ให้กลุ่มลูกค้าองค์กร

 การลงทุนและพัฒนาบริการ VOIP โดยเน้นที่คุณภาพเสียง ที่ชัดเจน และการประชาสัมพันธ์บริการ
โดยมีกลุ่มเป้าหมายทั้งลูกค้าองค์กร ลูกค้าทั่วไปทั้งในและต่างประเทศ
ที่ต้องการโทรติดต่อต่างประเทศ และในประเทศราคาประหยัด

 การลงทุนระบบ VPN Gateway พร้อม Redundancy เพื่อให้บริการ IP VPN ภายใต้บริการ
BranchConnext

 ธุรกิจด้านการออกแบบและวางระบบ (System Integration)

กลุ่มธุรกิจนี้จะเป็นผู้ดำเนินการด้านการจัดหา
ออกแบบและวางระบบสื่อสารโทรคมนาคมและระบบคอมพิวเตอร์รวมทั้งอุปกรณ์ที่เกี่ยวเนื่องอื่นๆ
โดยมีสัดส่วนรายได้สำหรับปี 2550 เท่ากับ 968.6 ล้านบาท หรือคิดเป็นร้อยละ 20.91
ของรายได้รวมของกลุ่มบริษัท ธุรกิจในกลุ่มนี้ประกอบด้วย 2 บริษัท ได้แก่

1. บริษัท จัสมิน เทเลคอม ซิสเต็มส์ จำกัด (มหาชน)

บริษัท จัสมิน เทเลคอม ซิสเต็มส์ จำกัด (มหาชน) มีทุนชำระแล้วในปี 2550 เท่ากับ 702
ล้านบาท ถือหุ้นโดยกลุ่มบริษัท จัสมิน อินเตอร์เนชั่นแนล ในสัดส่วนร้อยละ 65.53
ของทุนจดทะเบียนชำระแล้ว และมีสัดส่วนรายได้สำหรับปี 2550 ประมาณร้อยละ 15.73
ของรายได้รวมของกลุ่มบริษัท

บริษัท จัสมิน เทเลคอม ซิสเต็มส์ จำกัด (มหาชน)
และบริษัทย่อยดำเนินธุรกิจจัดหาออกแบบและวางระบบสื่อสารโทรคมนาคมและเทคโนโลยีสารสนเทศแบบครบวงจร
(System Integrator) พร้อมทั้งให้บริการที่เกี่ยวเนื่องอื่นๆ
นอกจากนี้บริษัทยังเป็นตัวแทนจำหน่ายอุปกรณ์เครื่องมือวัดด้านระบบสื่อสารจากต่างประเทศ
และให้บริการเช่าเครื่องโทรศัพท์สาธารณะ

ปัจจุบันลักษณะการประกอบธุรกิจของบริษัทและบริษัทย่อย แบ่งออกเป็น 5 ประเภทหลัก ดังนี้

1) ธุรกิจจัดหา ออกแบบ และวางระบบสื่อสารโทรคมนาคม

บริษัทเป็นผู้จัดจำหน่ายอุปกรณ์ระบบสื่อสารและโทรคมนาคมพร้อมดำเนินการออกแบบ จัดหา ติดตั้ง
และทดสอบแบบเบ็ดเสร็จ (Turnkey) แก่ผู้ให้บริการโทรคมนาคมต่างๆ
โดยอุปกรณ์สื่อสารและโทรคมนาคมที่บริษัทใช้ในการติดตั้งทั้งหมดเป็นการซื้อจากบริษัทผู้ผลิตในประเทศหรือการนำเข้าสินค้าจากบริษัทผู้ผลิตในต่างประเทศ
โดยบริษัทไม่ทำการผลิตสินค้าใดๆเอง ทั้งนี้ ช่องทางการจำหน่ายหลักของธุรกิจงานโครงการ มี 2
ช่องทางได้แก่
การเข้าร่วมประมูลโครงการเพื่อเป็นผู้รับจ้างเหมาวางระบบสื่อสารและโทรคมนาคมให้แก่ลูกค้าทั้งภาครัฐและภาคเอกชน
และการ Sub Contract จากผู้ที่ชนะประมูลงานโครงการ

2) ธุรกิจโทรศัพท์สาธารณะ

บริษัทให้เช่าเครื่องโทรศัพท์สาธารณะแก่ทีโอที โดยบริษัทเป็นผู้จัดหา ติดตั้งเครื่องโทรศัพท์สาธารณะ
ตู้โทรศัพท์สาธารณะและอุปกรณ์อื่นๆ ที่เกี่ยวข้อง รวมถึงการตรวจสอบ
ซ่อมแซมและบำรุงรักษาการทำงานของเครื่องโทรศัพท์สาธารณะ อาทิ ทำความสะอาด
เครื่องโทรศัพท์และตู้โทรศัพท์สาธารณะให้อยู่ในสภาพพร้อมใช้งานอยู่เสมอ

3) ธุรกิจอุปกรณ์เครื่องมือวัด

บริษัทเป็นผู้จัดจำหน่ายเครื่องมือวัดด้านระบบสื่อสารและโทรคมนาคม อาทิ
เครื่องมือวัดสำหรับสายส่งสัญญาณและเสาอากาศระบบโทรศัพท์เคลื่อนที่/ไมโครเวฟ
หรือสำหรับสัญญาณคลื่นความถี่วิทยุ โดยบริษัทเป็นตัวแทนจำหน่ายของ Anritsu Group
ภายใต้เครื่องหมายการค้า “Anritsu”

4) ธุรกิจจัดหา ออกแบบและวางระบบคอมพิวเตอร์

ซึ่งดำเนินการโดย STCC (บริษัทย่อย) โดย STCC
เป็นผู้จัดจำหน่ายอุปกรณ์คอมพิวเตอร์และอุปกรณ์เครือข่ายที่เกี่ยวเนื่อง พร้อมให้คำปรึกษา ออกแบบ
วางระบบคอมพิวเตอร์และเครือข่ายเทคโนโลยีสารสนเทศ รวมถึงพัฒนาซอฟต์แวร์ระบบงาน
(Application Software) และให้บริการด้านบำรุงรักษาแก่ลูกค้าทั้งภาครัฐ และภาคเอกชน

5) ธุรกิจระบบความปลอดภัย

บริษัทให้บริการจัดหา ออกแบบและวางระบบ ในด้านความปลอดภัย (Security Systems) ต่างๆ
อาทิเช่น ระบบกล้องโทรทัศน์วงจรปิด (CCTV System) ระบบควบคุมการเข้า-ออก (Access
Control System) ระบบป้องกันการบุกรุก (Intrusion System) ระบบป้องกันอัคคีภัย (Fire
Alarm System) เป็นต้น ให้แก่กลุ่มลูกค้าทั้งภาครัฐและภาคเอกชน

นอกจากนี้
บริษัทยังให้บริการวางระบบอาณัติสัญญาณสำหรับระบบขนส่งทางรถไฟให้กับการรถไฟแห่งประเทศไทยด้วย
(สำหรับข้อมูลรายละเอียดของ JTS สามารถอ่านได้จากแบบแสดงรายการข้อมูลประจำปี (แบบ
56-1) ของ JTS)

2. บริษัท สยามเทลเทคคอมพิวเตอร์ จำกัด

 บริษัท สยามเทลเทคคอมพิวเตอร์ จำกัด เป็นบริษัทย่อยของบริษัท จัสมิน เทเลคอม ซิสเต็มส์ จำกัด (มหาชน) มีทุนจดทะเบียนชำระแล้ว 55 ล้านบาท โดยบริษัท จัสมิน เทเลคอม ซิสเต็มส์จำกัด (มหาชน) ถือหุ้นในสัดส่วนร้อยละ 97.87 ของทุนจดทะเบียน และมีสัดส่วนรายได้สำหรับปี 2550 ประมาณร้อยละ 3.30 ของรายได้รวมของกลุ่มบริษัท

 ธุรกิจหลักของบริษัท สยามเทลเทคคอมพิวเตอร์ จำกัด สามารถแบ่งออกได้เป็น 2 ประเภท คือ

1) ธุรกิจออกแบบและวางระบบคอมพิวเตอร์ (System Integration)

งานในส่วนนี้ได้แก่ การจัดหา ออกแบบระบบ วางแผน พร้อมทั้งพัฒนาซอฟต์แวร์ (Software)
และติดตั้งซอฟต์แวร์และอุปกรณ์คอมพิวเตอร์ต่างๆ (Hardware)
ให้กับธุรกิจที่เกี่ยวข้องกับการขนส่งและการสื่อสารโทรคมนาคม

2) ธุรกิจจัดจำหน่ายอุปกรณ์คอมพิวเตอร์

สินค้าที่บริษัทจัดจำหน่าย แบ่งได้เป็น 2 ประเภท คือ อุปกรณ์คอมพิวเตอร์ฮาร์ดแวร์และซอฟท์แวร์
อุปกรณ์เครือข่ายและอุปกรณ์ประกอบ ซึ่งสินค้าทั้ง 2 ประเภทนี้
บริษัทจะนำเข้าอุปกรณ์หลักจากต่างประเทศเอง หรือผ่านตัวแทนผู้ผลิตในประเทศ ส่วนอุปกรณ์อื่นๆ
จะสั่งซื้อจากตัวแทนจำหน่ายภายในประเทศซึ่งมีผู้จัดจำหน่ายหลายราย
(สำหรับข้อมูลรายละเอียดของ STCC สามารถอ่านได้จากแบบแสดงรายการข้อมูลประจำปี (แบบ
56-1) ของ JTS)

 ธุรกิจและเงินลงทุนอื่นๆ

ธุรกิจในกลุ่มนี้มีสัดส่วนรายได้สำหรับปี 2550 เท่ากับ 174.5 ล้านบาท หรือคิดเป็นร้อยละ 3.77
ของรายได้รวมของกลุ่มบริษัท (รายได้ดังกล่าวไม่รวมรายได้จากบริษัท ทีทีแอนด์ที จำกัด (มหาชน)
บริษัท ศูนย์บริการวิทยาการ อินเตอร์เนต จำกัด ธุรกิจในกลุ่มนี้ประกอบด้วย 4 บริษัท ได้แก่

1. บริษัท ทีทีแอนด์ที จำกัด (มหาชน) (บริษัทร่วม)

บริษัท ทีทีแอนด์ที จำกัด (มหาชน) มีทุนจดทะเบียนชำระแล้ว ณ 7 ธันวาคม 2550 จำนวน
32,424,842,160 บาท ถือหุ้นโดยกลุ่มบริษัท ในสัดส่วนร้อยละ 29.85
ของทุนจดทะเบียนที่ชำระแล้ว

ทีทีแอนด์ทีเป็นบริษัทผู้ให้บริการโทรศัพท์พื้นฐานในเขตภูมิภาคจำนวน 1.5 ล้านเลขหมาย
โดยจัดตั้งขึ้นเพื่อรับสัมปทานโครงการขยายโครงข่ายโทรศัพท์ตามสัญญาร่วมการงานและร่วมลงทุนขยายบริการโทรศัพท์ฯ
กับ บมจ. ทีโอที ตั้งแต่วันที่ 2 กรกฎาคม 2535 (สัญญาร่วมการงานฯ)
โดยทีทีแอนด์ทีมีหน้าที่ในการลงทุน จัดหา ติดตั้ง ควบคุม ตลอดจนบำรุงรักษาอุปกรณ์ในระบบ
เป็นระยะเวลา 25 ปี โดยจะสิ้นสุดในปี พ.ศ. 2561 ลักษณะการให้บริการหลักๆ
ของทีทีแอนด์ทีได้แก่ การให้บริการสำหรับโทรศัพท์พื้นฐานในเขตภูมิภาค จำนวน 1.5 ล้านเลขหมาย
นอกจากนั้นทีทีแอนด์ทียังให้บริการโทรศัพท์สาธารณะในเขตภูมิภาค จำนวน 25,000 เลขหมาย
การให้บริการสื่อสารข้อมูล (Data Communication Network) บริการเสริมต่างๆ
ของโทรศัพท์พื้นฐาน
ตลอดจนการติดตั้งสายกระจายและเดินสายติดตั้งโทรศัพท์ภายในอาคารผู้เช่าซึ่งดำเนินงานโดยบริษัทย่อยที่ทีทีแอนด์ทีจัดตั้งขึ้น

ในปี พ.ศ 2550 ทีทีแอนด์ทีและบริษัทย่อย
ได้ปรับทิศทางธุรกิจไปสู่บริการที่ต่อยอดจากบริการด้านเสียงที่มีอยู่
ทั้งนี้เพื่อรักษาฐานลูกค้าและเป็นการเพิ่มรายได้ในธุรกิจที่มีการเติบโตสูง
โดยปรับปรุงคุณภาพของบริการบรอดแบนด์ และเริ่มนำบริการวอยซ์โอเวอร์ไอพี บริการไอพีทีวี
และคอนเทนต์ต่างๆ เป็นต้น ออกสู่ตลาด ซึ่งบริการเหล่านี้นอกจากจะสร้างรายได้เพิ่มขึ้นแล้ว
ยังเพิ่มความพึงพอใจแก่ลูกค้า
โดยทำให้ลูกค้ารู้สึกถึงความคุ้มค่าของการใช้งานโทรศัพท์พื้นฐานที่นอกเหนือจากการใช้งานด้านเสียง
นอกจากนี้ ทีทีแอนด์ทียังได้ขยายฐานลูกค้าบริการสื่อสารข้อมูล (Data Communication)
ซึ่งเป็นบริการที่มีศักยภาพในการเติบโตที่ดี
พร้อมทั้งสร้างรายได้จากธุรกิจใหม่ที่เพิ่งได้รับใบอนุญาตจาก กทช. ได้แก่
บริการอินเทอร์เน็ตเกตเวย์ระหว่างประเทศ (IIG) และบริการชุมสายอินเทอร์เน็ต (NIX)
เป็นต้น และในปีที่ผ่านมาบริษัท ทริปเปิลที โกลบอล เน็ท จำกัด ซึ่งเป็นบริษัทย่อย
ได้รับใบอนุญาตการให้บริการอินเตอร์เน็ตเกตเวย์ระหว่างประเทศและบริการชุมสายอินเตอร์เน็ตแบบที่
2 ที่มีโครงข่ายเป็นของตนเอง และใบอนุญาตประกอบกิจการโทรคมนาคมแบบที่ 3
ที่มีโครงข่ายโทรคมนาคมเป็นของตนเอง เพื่อให้บริการโทรศัพท์ทางไกลระหว่างประเทศ (IDD)
และวงจรส่วนตัวระหว่างประเทศ (IPLC) จาก กทช. และบริษัท ทีทีแอนด์ที ซับสไครเบอร์
เซอร์วิสเซส จำกัด ซึ่งเป็นบริษัทย่อยได้รับใบอนุญาตประกอบกิจการโทรคมนาคมแบบที่ 1
เพื่อให้บริการ International calling card จาก กทช.

  (สำหรับข้อมูลรายละเอียดของทีทีแอนด์ที สามารถอ่านได้จากแบบแสดงรายการข้อมูลประจำปี
  (แบบ 56-1) ของทีทีแอนด์ที)

2. บริษัท ศูนย์บริการวิทยาการ อินเตอร์เนต จำกัด (บริษัทร่วม)

บริษัท ศูนย์บริการวิทยาการ อินเตอร์เนต จำกัด (IKSC) มีทุนจดทะเบียนชำระแล้ว 50 ล้านบาท
ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 37.5
ของทุนจดทะเบียน ทั้งนี้
บริษัทมีนโยบายการเข้าร่วมลงทุนในบริษัทดังกล่าวเพียงเพื่อหวังผลตอบแทนจากการลงทุนอย่างเดียว
โดยมิได้มีบทบาทสำคัญในการบริหารจัดการแต่ประการใด ในปัจจุบัน
นอกเหนือจากธุรกรรมย่อยบางประการ (เช่น การให้เช่าอุปกรณ์คอมพิวเตอร์) แล้ว IKSC
มีหน้าที่หลักที่สำคัญ คือ เป็นบริษัทผู้ถือหุ้น (holding company) โดยลงทุนในบริษัท เค เอส ซี
คอมเมอร์เชียล อินเตอร์เนต จำกัด ที่ทำหน้าที่หลักเป็นผู้ให้บริการอินเตอร์เนต (Internet
Service Provider)
ซึ่งเป็นการดำเนินธุรกิจด้านการให้บริการสารสนเทศผ่านระบบเครือข่ายเชื่อมโยงอินเตอร์เนต

3. บริษัท จัสมิน อินเตอร์เนชั่นแนล โอเวอร์ซีส์ จำกัด

บริษัท จัสมิน อินเตอร์เนชั่นแนล โอเวอร์ซีส์ จำกัด จัดตั้งขึ้นเมื่อวันที่ 5 ตุลาคม 2537
ปัจจุบันมีทุนจดทะเบียน 115 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน)
ในสัดส่วนทางตรงและทางอ้อมร้อยละ 75.44 ของทุนจดทะเบียน

บริษัทจะเข้าร่วมลงทุนในกิจการต่างประเทศที่ก่อตั้งขึ้นใหม่ทั้งในฐานะผู้ลงทุนเพียงอย่างเดียวหรือเข้าร่วมบริหารงานในฐานะผู้นำ
โดยใช้ความสามารถด้านวิศวกรรมในงานออกแบบติดตั้ง
การบริหารระบบโทรคมนาคมขนาดใหญ่ของประเทศ และใช้ศักยภาพด้านวิศวกรรมที่สำคัญของบริษัท
คือ การสื่อสารผ่านดาวเทียม และการติดตั้งสถานี Gateway เพื่อควบคุมระบบโทรศัพท์เคลื่อนที่
การวางระบบโทรศัพท์พื้นฐาน ระบบสายส่งใยแก้วนำแสงใต้น้ำ
ตลอดจนการประยุกต์ใช้งานด้านเทคโนโลยีสารสนเทศ ปัจจุบันมีโครงสร้างการลงทุนในธุรกิจต่างๆ
ดังนี้

+--------------------------+----------+-------+----------------------+
| ชื่อบริษัท                   | จำนว     | สัดส   | ลักษณะการประกอบธุรกิจ   |
|                          | นเงินลงทุน | ่วนการ |                      |
|                          |          |       |                      |
|                          | (ล้านบาท) | ถือหุ้น  |                      |
|                          |          | (%)   |                      |
+--------------------------+----------+-------+----------------------+
| บริษัทย่อย                  |          |       |                      |
+--------------------------+----------+-------+----------------------+
| 1. บริษัท เอเซียส           | 1,950.00 | 58.84 | บริษัทร่วมลงทุน (Holding |
| (ประเทศไทย) จำกัด         |          |       | Company)             |
+--------------------------+----------+-------+----------------------+
| 2. Clippership           | 2.40     | 1     | บริษัทร่วมลงทุน (Holding |
| Investments (BVI)        |          | 00.00 | Company)             |
| Limited                  |          |       |                      |
+--------------------------+----------+-------+----------------------+
| 3. บริษัท ปากเกร็ด แพลนเนอร์ | 0.10     | 1     | ผู้บริหารแผนฟื้นฟูกิจการ    |
| จำกัด ¹⁾                  |          | 00.00 |                      |
+--------------------------+----------+-------+----------------------+
| บริษัทร่วมและบริษัทที่เกี่ยวข้อง   |          |       |                      |
+--------------------------+----------+-------+----------------------+
| 4. บริษัท เอเซียส           | 824.00   | 10.66 | บริการโท              |
| อินเตอร์เนชั่นแนล จำกัด       |          |       | รศัพท์เคลื่อนที่ผ่านดาวเทียม |
+--------------------------+----------+-------+----------------------+
|                          |          |       | สำหรับภูมิภาคเอเชีย      |
+--------------------------+----------+-------+----------------------+

หมายเหตุ : ¹⁾ วันที่ 30 กันยายน 2546 ศาลล้มละลายกลางได้มีคำสั่งฟื้นฟูกิจการของบริษัท
และแต่งตั้งบริษัท ปากเกร็ด แพลนเนอร์ จำกัด เป็นผู้บริหารแผนฟื้นฟูกิจการของ JIOC
และเมื่อวันที่ 26 กรกฎาคม 2550 ศาลล้มละลายกลางได้มีคำสั่งยกเลิกการฟื้นฟูกิจการของบริษัท
จัสมิน อินเตอร์เนชั่นแนล โอเวอร์ซีส์ จำกัด

4. บริษัท พรีเมียม แอสเซท จำกัด

บริษัท พรีเมียม แอสเซท จำกัด จดทะเบียนก่อตั้งเมื่อวันที่ 11 พฤศจิกายน 2548
ด้วยทุนจดทะเบียน 1,300 ล้านบาท ถือหุ้นโดยบริษัท อคิวเมนท์ จำกัด และบริษัท จัสมิน ซับมารีน
เทเลคอมมิวนิเคชั่นส์ จำกัด ในสัดส่วนร้อยละ 53.85 และร้อยละ 46.15 ตามลำดับ
เพื่อดำเนินกิจการด้านอสังหาริมทรัพย์ สำหรับอาคารสำนักงาน “จัสมิน อินเตอร์เนชั่นแนล
ทาวเวอร์” อาคารดังกล่าวเป็นอาคารสำนักงานสูง 31 ชั้น และชั้นใต้ดิน 1 ชั้น

จากสภาวการณ์เศรษฐกิจของประเทศไทยในปัจจุบัน
พบว่าความต้องการใช้พื้นที่สำนักงานยังคงมีการเติบโตเพิ่มขึ้น
อัตราลดลงของพื้นที่ว่างยังลดลงอย่างต่อเนื่อง โดยเฉพาะอาคารที่ตั้งอยู่ในเขตศูนย์กลางธุรกิจ
ขณะเดียวกันตัวเลขการขยายตัวของการก่อสร้างพื้นที่อาคารสำนักงานมีเพิ่มขึ้นเล็กน้อย
จากอุปสงค์ตลาดอาคารสำนักงานที่เพิ่มขึ้น
ทำให้ราคาค่าเช่าพื้นที่สำนักงานโดยเฉพาะพื้นที่อาคารสำนักงานเกรด เอ
ที่ตั้งอยู่ในเขตศูนย์กลางธุรกิจ หรืออยู่ใกล้เส้นทางโครงการรถไฟฟ้า
ได้มีการปรับตัวสูงขึ้นตามกลไกตลาด ขณะที่อาคารเกรด บี มีการปรับกลยุทธการแข่งขัน
ทั้งในด้านของราคาค่าเช่า และการปรับปรุงคุณภาพของอาคาร
สภาพการแข่งขันน่าจะมีความรุนแรงขึ้นเมื่อการก่อสร้างของอาคารขนาดใหญ่หลายอาคารแล้วเสร็จ
เช่น อาคารศูนย์ราชการบนถนนแจ้งวัฒนะ
อาคารสำนักงานที่มีการปรับปรุงใหม่ในย่านถนนรัชดาภิเษก ซึ่งส่งผลให้อัตราการว่างของพื้นที่เพิ่มขึ้น
และอัตราค่าเช่าที่จะชะลอการปรับขึ้นราคาในปีหน้า

ในด้านนโยบายการตลาด บริษัทให้ความสนใจต่อกลุ่มเป้าหมายที่เป็นหน่วยงานภาคธุรกิจเอกชน
โดยเฉพาะธุรกิจขนาดกลางและขนาดย่อม หรือ SME
ซึ่งเป็นกลุ่มที่มีความต้องการการเช่าพื้นที่ในอาคารในสัดส่วนที่เพิ่มสูงขึ้นอย่างต่อเนื่อง
ปัจจุบันสัดส่วนรายได้หลักของบริษัทมาจากการให้เช่าพื้นที่ในส่วนอาคารสำนักงาน
โดยมีพื้นที่ให้เช่ารวม 41,535 ตารางเมตร นอกจากนี้บริษัทยังได้มีนโยบายในการหารายได้เพิ่มขึ้น
ทั้งในรูปแบบการปรับเพิ่มอัตราค่าเช่าให้เหมาะสมตามราคาตลาด
และการพัฒนาปรับปรุงพื้นที่ส่วนกลางภายในอาคาร
เพื่อใช้ประโยชน์สำหรับความต้องการพื้นที่ในส่วนที่เป็นร้านค้าเช่า
และห้องเครื่องอุปกรณ์สื่อสารโทรคมนาคม

ในส่วนการให้บริการ บริษัทได้มุ่งเน้นที่จะปรับปรุงรูปแบบการบริการ
เพื่อตอบสนองความต้องการที่เป็นบริการแบบครบวงจร เช่น
การให้บริการในการออกแบบและรับเหมาตกแต่งสำนักงานให้แก่ลูกค้า ทั้งนี้
เพื่อเป็นการอำนวยความสะดวกแก่ลูกค้าและเป็นจุดเด่นของการให้บริการด้วย นอกจากนี้
บริษัทยังได้พัฒนารูปแบบบริการเสริมใหม่ๆ แก่ลูกค้า ได้แก่
บริการอินเตอร์เนตไร้สายภายในพื้นที่ส่วนกลางของอาคาร บริการ Internet Broadband
ภายในพื้นที่สำนักงาน
และบริการโทรศัพท์ผ่านอินเตอร์เนตเพื่อตอบสนองความต้องการในด้านการติดต่อสื่อสารข้อมูลที่มีประสิทธิภาพ
และเสริมสร้างความสามารถในการแข่งขันทางธุรกิจ

 ทั้งนี้จัสมิน อินเตอร์เนชั่นแนล ทาวเวอร์ เป็นอาคารสำนักงานที่ทันสมัยและมีการนำเทคโนโลยีสื่อสารที่ทันสมัยมาผสมผสานกับวิศวกรรมงานระบบของอาคาร ซึ่งเป็นที่ยอมรับในระดับมาตรฐานสากล นอกจากนี้ บริษัทจะมุ่งพัฒนาระบบบริหารการจัดการ และบริการใหม่ๆ ขึ้นมาอย่างต่อเนื่อง เพื่อสร้างความพอใจสูงสุดให้แก่ลูกค้า ซึ่งจะส่งผลให้บริษัทประสบผลสำเร็จในด้านการดำเนินธุรกิจเป็นอย่างดี

สำหรับบริษัทที่หยุดดำเนินกิจการประกอบไปด้วย 7 บริษัท ได้แก่

1. บริษัท ที.เจ.พี. เอ็นจิเนียริ่ง จำกัด

 บริษัท ที.เจ.พี. เอ็นจิเนียริ่ง จำกัด มีทุนจดทะเบียนชำระแล้ว 200 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) และผ่านบริษัท อคิวเมนท์ จำกัด ในสัดส่วนร้อยละ 100 ของทุนจดทะเบียน และมีสัดส่วนรายได้สำหรับปี 2550 ประมาณร้อยละ 1.63 ของรายได้รวมของกลุ่มบริษัท 

บริษัท ที.เจ.พี. เอ็นจิเนียริ่ง จำกัด ดำเนินธุรกิจให้บริการวิศวกรรมข่ายสายตอนนอก (Outside
Plant Engineering)
ด้านงานออกแบบและติดตั้งอุปกรณ์ข่ายสายตอนนอกของระบบโครงข่ายโทรคมนาคมทุกประเภท
รวมทั้งระบบโทรศัพท์พื้นฐาน, ระบบสื่อสัญญาณ, งานติดตั้งสายกระจาย
ตลอดจนรับเหมาก่อสร้างงานโยธาของโครงการโทรคมนาคมต่างๆ เช่น
ก่อสร้างอาคารศูนย์ซ่อมบำรุง (Maintenance Center), อาคารศูนย์ฝึกอบรม,
อาคารชุมสายย่อย รวมทั้งงานติดตั้ง Tower สำหรับระบบโทรศัพท์เคลื่อนที่ เป็นต้น

ลูกค้าของบริษัทแบ่งเป็น 2 กลุ่ม คือ กลุ่มผู้ให้บริการโทรคมนาคมภาครัฐและภาคเอกชนได้แก่ บริษัท
กสท โทรคมนาคม จำกัด (มหาชน) (การสื่อสารแห่งประเทศไทย) บริษัท ทีโอที จำกัด (มหาชน)
บริษัท ทีทีแอนด์ที จำกัด (มหาชน) เป็นต้น

เนื่องจากในปัจจุบันบริษัทได้หยุดดำเนินกิจการ จึงทำให้ไม่มีการดำเนินการใดๆ
ทางการตลาดเพิ่มเติม อย่างไรก็ตามบริษัทยังคงมีงานที่ยังไม่ได้ส่งมอบให้แก่ลูกค้าเดิม
ตามรายละเอียดในข้อ 1.1

 1.1 งานที่ยังไม่ได้ส่งมอบ 

 งานที่ยังไม่ได้ส่งมอบ ณ วันที่ 31 ธันวาคม 2550 ซึ่งยังไม่ได้รับรู้รายได้ในปี 2550 สรุปได้ดังนี้ 

+---+---------------------------------------------------------+---------+
| ช |                                                         | มูลค่า    |
| ื่อ |                                                         |         |
| โ |                                                         | (       |
| ค |                                                         | ล้านบาท) |
| ร |                                                         |         |
| ง |                                                         |         |
| ก |                                                         |         |
| า |                                                         |         |
| ร |                                                         |         |
+---+---------------------------------------------------------+---------+
| 1 | โครงการก่อสร้างท่อร้อยสายเพื่อรองรับการย้ายเคเบิลอากาศลงใต้ดิน 6   | 27.25   |
| . | ชุมสาย                                                   |         |
+---+---------------------------------------------------------+---------+
| 2 | โครงการก่อสร้างท่อร้อยสาย พร้อมรื้อถอนเคเบิลเก่า                 | 5.86    |
| . | เพื่อย้ายเคเบิลอากาศลงดิน 3 ชุมสาย                            |         |
+---+---------------------------------------------------------+---------+
| 3 | อุปกรณ์โครงข่ายเชื่อ                                         | 3.26    |
| . | มโยงเคเบิลใยแก้ว Local Link จำนวน 2 เส้นทาง และเชื่อมโยงไปยัง |         |
+---+---------------------------------------------------------+---------+
|   | อาคารพาณิชย์ จำนวน 3 เส้นทาง                               |         |
+---+---------------------------------------------------------+---------+
|   | รวม                                                     | 36.37   |
+---+---------------------------------------------------------+---------+

2. บริษัท โมไบล์ คอมมิวนิเคชั่น เซอร์วิสเสส จำกัด

 บริษัท โมไบล์ คอมมิวนิเคชั่น เซอร์วิสเสส จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 70 ของทุนจดทะเบียน จัดตั้งขึ้นในเดือนธันวาคม 2540 โดยเป็นการร่วมลงทุนระหว่างบริษัท จัสมิน อินเตอร์เนชั่นแนล จำกัด (มหาชน) กับทีโอที มีวัตถุประสงค์เพื่อรับจ้างทีโอทีดูแลโครงข่ายและดำเนินกิจการต่างๆ ที่เกี่ยวกับโครงข่ายของโทรศัพท์เคลื่อนที่ระบบ NMT470 MHz หรืองานอื่นใดที่ทีโอทีมอบหมายให้บริษัทดำเนินการ โดยปัจจุบันบริษัทยังไม่ได้เริ่มดำเนินธุรกิจ

3. บริษัท คอมพิวเนท คอร์ปอเรชั่น จำกัด

 บริษัท คอมพิวเนท คอร์ปอเรชั่น จำกัด มีทุนจดทะเบียนชำระแล้ว 260 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน 

 บริษัท คอมพิวเนท คอร์ปอเรชั่น จำกัด เป็นบริษัทที่ให้บริการด้านระบบสื่อสารข้อมูลผ่านดาวเทียม (VSAT) ของประเทศไทย โดยให้บริการข้อมูล ภาพ และเสียงผ่านดาวเทียมภายในประเทศเพื่อให้บริการลูกค้าเป้าหมาย ซึ่งได้แก่ กลุ่มธนาคารพาณิชย์ และกลุ่มบริษัทอุตสาหกรรม โดยบริษัทได้รับสัมปทานในการตั้งสถานีวิทยุคมนาคมมีและใช้เครื่องวิทยุคมนาคมเพื่อให้บริการสื่อสารผ่านดาวเทียมภายในประเทศจากกรมไปรษณีย์โทรเลข ปัจจุบันเปลี่ยนเป็นสำนักงานคณะกรรมการกิจการโทรคมนาคมแห่งชาติ (กทช.)

แต่เนื่องจากในปัจจุบันบริการ VSAT ของบริษัทได้รับผลกระทบจากเทคโนโลยีทดแทน
ส่งผลให้ลูกค้าบางรายยกเลิกสัญญาเช่าหรือไม่ต่อสัญญากับบริษัท
และหันไปใช้บริการกับผู้ให้บริการรายอื่นๆ บริษัทจึงต้องหยุดดำเนินกิจการ

4. บริษัท จัสมิน ไซเบอร์ เวอร์ค จำกัด

 บริษัท จัสมิน ไซเบอร์ เวอร์ค จำกัด เริ่มดำเนินธุรกิจเมื่อเดือนพฤษภาคม 2543 มีทุนจดทะเบียนชำระแล้ว 52 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน 

บริษัท จัสมิน ไซเบอร์ เวอร์ค จำกัด
ก่อตั้งเพื่อพัฒนาและสร้างรายได้จากธุรกิจและโครงการใหม่ในธุรกิจที่เกี่ยวข้องกับอินเตอร์เนต
E-Commerce รวมถึงการพัฒนา Software และ Application ใหม่ๆ โดยเปิดรับข้อเสนอ
(Proposal) จากผู้ที่มีความคิดสร้างสรรค์และต้องการเข้าร่วมลงทุน
พร้อมกับจะสนับสนุนและอำนวยความสะดวกให้แก่บริษัทที่เข้าไปร่วมลงทุน
โดยบริษัทจะเข้าถือหุ้นในสัดส่วนไม่เกินร้อยละ 50 ทั้งนี้ ปัจจุบัน JCW ได้หยุดดำเนินกิจการแล้ว

5. บริษัท พรีเมียม เรียลเอสเตท จำกัด (บริษัทร่วม)

บริษัท พรีเมียม เรียลเอสเตท จำกัด จดทะเบียนก่อตั้งเมื่อปี 2538 โดยมีทุนจดทะเบียนชำระแล้ว
820 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 49
ของทุนจดทะเบียน เพื่อดำเนินธุรกิจการก่อสร้างอาคารสำนักงานใหญ่ให้เช่า ซึ่งใช้ชื่ออาคารว่า
“จัสมิน อินเตอร์เนชั่นแนล ทาวเวอร์”
จากสภาวะธุรกิจอสังหาริมทรัพย์ที่ตกต่ำประกอบกับปัญหาต้นทุนก่อสร้างที่เพิ่มสูงขึ้น
ทำให้บริษัทประสบปัญหาภาวะขาดทุนและเนื่องจากบริษัทมีผลขาดทุนที่เกินทุน ทางบริษัท จัสมิน
อินเตอร์เนชั่นแนล จำกัด (มหาชน) จึงหยุดรับรู้ส่วนแบ่งกำไร (ขาดทุน) จากเงินลงทุนในบริษัท
พรีเมียม เรียลเอสเตท จำกัด ตั้งแต่ปี 2542 โดยต่อมาเมื่อวันที่ 21 มิถุนายน 2543
บริษัทได้โอนที่ดินและสิ่งปลูกสร้างดังกล่าวให้แก่สถาบันการเงินเจ้าหนี้เพื่อเป็นการชำระหนี้ตามสัญญาปรับโครงสร้างหนี้
ทั้งนี้ บริษัทได้ทำสัญญาเช่าและบริหารอาคารดังกล่าวกับสถาบันการเงินเจ้าหนี้เป็นระยะเวลา 3 ปี
ในปลายปี 2548 ทางสถาบันการเงินได้จำหน่ายและโอนที่ดินพร้อมสิ่งปลูกสร้างให้แก่บริษัท
พรีเมียมแอสเซท จำกัด ซึ่งเป็นบริษัทในเครือของกลุ่มบริษัท จัสมิน อินเตอร์เนชั่นแนล
ที่จัดตั้งขึ้นเพื่อดำเนินธุรกิจการบริหารจัดการอาคารสำนักงานให้เช่า
และได้ยกเลิกสัญญาเช่าและบริหารอาคารที่ทำไว้กับบริษัท ดังนั้นบริษัทจึงได้หยุดดำเนินกิจการ

6. บริษัท เทเลคอม เค เอส ซี จำกัด (บริษัทร่วม)

บริษัท เทเลคอม เค เอส ซี จำกัด มีทุนจดทะเบียนชำระแล้ว 250,000 บาท ถือหุ้นโดยบริษัท
จัสมิน อินเตอร์เนชั่นแนล จำกัด (มหาชน) ร้อยละ 40 ของทุนจดทะเบียน จัดตั้งขึ้นในปี 2537
เพื่อร่วมลงทุนกับบริษัท ศูนย์บริการวิทยาการ อินเตอร์เนต จำกัด
โดยมีวัตถุประสงค์เพื่อดำเนินธุรกิจด้านอุปกรณ์สื่อสารที่เกี่ยวข้องกับการให้บริการอินเตอร์เนต
ซึ่งปัจจุบันหยุดดำเนินกิจการชั่วคราว

7. บริษัท จัสมิน สมาร์ทช็อป จำกัด

บริษัท จัสมิน สมาร์ทช็อป จำกัด เริ่มเปิดดำเนินการในเดือนสิงหาคม 2537
มีทุนจดทะเบียนชำระแล้ว 110 ล้านบาท โดยบริษัท จัสมิน อินเตอร์เนชั่นแนล จำกัด (มหาชน)
ถือหุ้นในสัดส่วนร้อยละ 100 บริษัทดำเนินธุรกิจขายปลีกอุปกรณ์โทรคมนาคมและสินค้า HI-TECH
ทุกประเภท ปัจจุบันได้หยุดดำเนินกิจการแล้ว